text:
“Uduhe none ibyokurya byacu by’ uyu munsi” Pastor Desire Habyarimana
“Uduhe none ibyokurya byacu by’ uyu munsi” - Matayo 6:11
Kuki Yesu yigishije abigishwa be gusaba Imana ibyokurya? Reka tubanze kureba ibiryo mu buryo bw’umwuka. Ubusanzwe, iyo urya cyane ugira imbaraga nyinshi, waba udafungura ukabura imbaraga; Umukristo udakunda ijambo ry’Imana nta mbaraga z’umwuka agira, kuko Dawidi yavuze ngo nabikiye ijambo ryawe mu mutima wanjye kugira ngo ntagucumuraho. Abakolosayi 3:16 haravuga ngo “Ijambo rya Kristo ribe muri mwe rigwiriye rifite ubwenge ubwenge bwose...”
Ese no mu buryo busanzwe twemerewe gusaba ibyo dekenye?
Yego kuko tugarutse ku ijambo twasomye, ntikizira gusaba ibiryo, ikizira ni ukuganyishwa n’ibiryo. Ariko ikibazo Abakristo benshi baganyishwa n’ibiryo “Mbese ejo nzamera nte” yishe abantu. Igituma abantu biganyira kandi Yesu yaratubujije, ni uko tuba tubuze kwizera.
Bibiliya yatubwiye ngo “Uduhe ibyokurya byacu by’uyu munsi.” Imana ikunda ko tubaho mu buzima bwa buri munsi, bisobanuye ko dukwiriye guhora duhanze amaso Imana ku manywa na nijoro. Kamere y’umuntu ni ukumva ko yihagije, ariko Imana itarimo kandi ikintu cyose kidatuma Imana ihabwa icyubahiro nticyemera. Wowe Imana itarimo nta cyo wakwigezaho, ariko nkwifurije kubana n’Imana buri munsi mu mwuka no mu buzima busanzwe.
Urugero rugaragaza ko mu muntu hatabamo kunyurwa ni uko Abisirayeli mu butayu Imana yari yarabateguriye ibibakwiriye buri munsi, ikabaha umutsima ariko yari yarabategetse ko begeranya ibiryo umuntu ashobora kumara kuko byazaga buri munsi. Ariko abantu babura icyizere bakumva ko ejo bitazagaruka. Noneho umuntu akegeranya ibirenze ibyo ari bumare, ariko uwabirazaga yasanga byaboze.
Yesu yabigishije gusaba ibyokurya bya buri munsi, kugira bige kunyurwa: Kuko kubaha Imana iyo gufatanije no kunyurwa, n’ibyo ufite bivamo inyungu nyinshi. Ikitubuza kunyurwa ni ugukunda isi (1Yohana 2: 15-17).
Yesu akwiriye kuguhaza wenyine, ibindi byose bizakubera umugisha ariko Yesu nataguhaza buri munsi nta n’icyo uzunguka mu bindi. Pawulo yaravuze ati “Nzi gucishwa bugufi nzi no kugira ibisaga, n’aho naba ndi hose n’uko naba ndi kose, nigishijwe uburyo bwo kwihanganira byose, ari uguhaga, ari ugusonza, ari ukugira ibisaga cyangwa gukena. Nshobozwa byose na Kristo umpa imbaraga” (Abafilipi 4:12-13).
Ese ibyo turimo twarabyigishijwe? Uzi gukira utarigishijwe uko bakira! Uhita wumva uruta bose. Iyo ukennye utarize uko bakena, uhita wiba ukagenda uteka umutwe. Iyo bakuvuze utarigishijwe kwihangana, ntiwihangana. Ni nk’iyo bakubashe utazi uko bihanganira mu byubahiro. Na bwo uhita ugira ubwibone.
Ariko nagira ngo mbabaze, mbese ibyo murimo mwarabyigishijwe? Kristo aragushoboza muri byose? Pawulo yanditse mu Baroma 8: 35, ati “Ni nde wadutandukanya n’urukundo rwa kristo? Mbese ni amakuba, cyangwa ibyago, cyangwa ni ukurenganywa, ... Indirimbo y’108 mu zo guhimbaza Imana iravuga ngo “Jye ndi Umukristo ,nzahora ndi we mu bintu byose ngeze ku gupfa.”
Nyuma yo kwiga kunyurwa n’ubuzima bwa buri munsi, ukumva ko ibyo Imana yaguhaye buri munsi bikunyuze, izaguha ibisagutse byinshi (Gutegeka kwa kabiri 8:7). Imana ntiyabuze ibyo iguha, iracyakwigisha kunyurwa na byo kuko abantu benshi ntibazi kubana n’imigisha.
Ubutayu turimo butwigishe kunyurwa n’uko Imana itugize, kuko imbere hari byinshi byiza. Ese iguhaye ibiryo byoroshe: mu Rwanda dutungwa n’ibirayi n’ibishimbo, ntiguhe inyama ku meza ariko ikakubyibushya nk’uwariye byose, ukamera neza hari ikibazo? Hari abatagira ubwishingizi bwo kwivuza ariko Imana irinda abakene ibakarinda! Mu butayu Imana yarinze imyenda y’Abisirayeli ntiyashira. Uko umuntu akura n’ikanzu na yo igakura byasobanuraga ikanzu ya Yesu. Ikirenge cyakurana n’urukweto. Imana izaduha byinshi cyane, n’abapagani irabibaha batayubaha, ariko iracyatwigisha kubibona nk’ibisanzwe ntitubisimbuze Imana. Baca umugani mu Kinyarwanda ngo: ‘Abo umwami yahaye amata ni bo bamwimye amatwi.’
Ibyaha biri gukorwa byinshi navuga ko bikorwa ku bw’umurengwe, kuko abantu bahaze batangiye gusambana mu buryo bukomeye, abakire bakomeza kurya abakene, abantu barikunda ntibagikunda Imana, nta mwanya bakigirira Imana kuko bafite ibyo bakora ntibabone akanya ko guha Imana. Ariko Imana yo ntibitanga ngo babisimbuze Imana.
Abandi Bakristo benshi babikoreshwa n’uko batigishijwe kunyurwa no kubana n’imigisha. Muzi ko Imana yavuze ngo “Nimumara kurya mukabyibuha, mukubaka amazu ntimuzibagirwe Imana yabakuye mu gihugu cya Egiputa (Gutegeka kwa kabiri 8:11).
Murakoze Imana ibahe umugisha. Mbifurije kunyurwa n’ubuzima bwa buri munsi, kuko Dawidi yarebye ibyo Imana yamukoreye byose akavuga ati “Uwiteka ni we mwungeri wanjye sinzakena, andyamisha mu cyanya cy’ubwatsi bubisi, anjyana iruhande rw’amazi adasuma, asubiza intege mu bugingo bwanjye (Zaburi 23). Arangiza avuga ati “Nanjye nzaba mu nzu y’Uwiteka iteka ryose.


c: text/html

text:
Ibintu 4 Yabesi yasabye Imana. Pastor Desire Habyarimana
« Ibintu 4 Yabesi yasabye Imana» 1 Ngoma 4:10
Yabesi yari afite igikomere cy’uko yavukanye agahinda, bamwita Gahinda. Urumva ko iyo yahuraga n’abandi bamukinaga ku mubyimba. Hari ubwo ugira ikigeragezo, abantu bose bakabimenya cyangwa imibereho yawe ikaba izwi n’abantu bose nawe ukumva nta kizagukura muri ako gahinda k’ibyakubayeho.
Abantu benshi bafite ibikomere by’ibyababayeho, kuko mu buzima baba barabaye ba Yabesi (cyangwa ba Gahinda), ibikomere bitewe n’uko babuze ibyo bari bafitiye uburenganzira mu buzima. Usanga barabayeho mu buzima bwo kumwara, guseba, gusonza, kwangwa n’imiryango, kubura umutekano, gutabwa, kutitabwaho, guhemukirwa n’ibindi. Ariko Yesaya 61:7 haravuga ngo “Mu cyimbo cyo gukorwa n’isoni kwanyu muzagererwa kabiri, mu cyimbo cyo kumwara kwabo bazishimira umugabane wabo.” Yoweli 2: 25 haranditswe ngo “Nzabashumbusha imyaka yariwe n’inzige.”
Yabesi amaze kumenya ko hari Imana ishobora guhindura amateka y’umuntu bikaba bishya, ajya kuyishaka yumva ko ibishoboye (kuko hari n’abayisenga bumva ibyababayeho bidashoboka ko bibavaho).
Agahinda yari afite yumva nta muntu uwo ari we wese washoboraga kukamumara. Ikibazo ni uko abantu benshi ibibazo byabo babibwira abandi bantu kandi na bo nta cyo babikoraho kuko na bo bafite byabo. Nta cyo umuntu yakumarira kuko na we hari igihe aba afite ibikomeye kuruta ibyawe.
Yabesi ageze ku Mana ayisaba ibintu bine: 1. Ayisaba umugisha 2. Ayisaba kumwagurira imbago 3. Ayisaba kumurinda ibyago 4. Ayisaba ko ukuboko kwayo kubana na we. Bibiliya ivuga ko Imana yamuhaye ibyo yayisabye byose.
Dusubire ku kintu cya mbere Yabesi yasabye:
1. Umugisha: Umugisha utandukanye n’ubutunzi. Abantu benshi biruka inyuma y’ubutunzi, ariko ntibabushyikira ahubwo burabasiga.
Umugisha uba ku muntu akawugendana aho agiye hose, kuko Imana yabwiye Aburahamu ngo “Nzaguha umugisha, kandi nzaguhindura umugisha.” Bibiliya iravuga ngo umugisha Imana itanga nta mubabaro yongeraho, ariko urebye neza ubutunzi bw’abantu buba burimo imibabaro myinshi. Kuba umugisha ni ikintu gikomeye cyo kwishimirwa, kuko bizatuma hakira benshi ku bwawe. Yosefu yari umugisha muri Egiputa, kuko Bibiliya ivuga ngo icyo yakoragaho cyose cyagiraga umugisha. Kugeza ubwo abereye umugisha igihugu cyose.
Ibyo ntibyakorwa n’uko ufite ubutunzi, kandi n’ubwo wabukoresha wakiza imibiri gusa mu mitima ntuhagere kandi umuntu ni umwuka. N’aho yagira ibingana iki ariko ubugingo butameze neza nta cyagenda. Tube umugisha kandi dusenge Imana iduhe umugisha, ariko twe ubwacu twarahindutse umugisha.
Ntibivuga ngo kuba uri umuntu w’Imana utazahura n’ibibazo, ahubwo menya ko kubakunda Imana byose bifataniriza hamwe kubazanira ibyiza (Abaroma 8:28). Ibyo byakubayeho Imana izabihindura ubuhamya bukomeye. Baca umugani mu Kinyarwanda ngo uwavuga ay’ubuki nta waburya. Kuki? Inzuki zikura ubuki ahantu habi bamenye amafu, n’ahandi... Ariko izindi zigakura ubuki mu ndabyo, zabivanga zigakoramo ubuki bwiza. Nawe Imana izafata ibyo wanyuzemo bibi ivange n’ibya none byiza, bibyare ejo hazaza heza huzuye amashimwe.
Yabesi yabayeho yaratereranywe. Wenda nawe ni uko byakumereye, ariko nyuma asenze Imana ihindura ibintu. Humura ejo hazaza hawe ni heza, numenya ko Imana ihindura amateka y’umuntu ukabyizera. Abaheburayo 11:1 haranditswe ngo “Kwizera ni ukumenya rwose ibyiringirwa, udashidikanya ko bitazaba.” Burya Dawidi yari umunyamugisha, Sawuli ari umutunzi ariko atagira umugisha w’Imana! Tandukanya umugisha n’ubutunzi, bizagufasha kutifuza ibivuye mu butunzi bubi kandi unyurwe n’uko Imana yakugize.
2. Kwagurirwa imbago:
Ubusanzwe tuva mu bwiza tujya mu bundi. Ukwiriye rero guhora waguka mu mwuka, kuko Bibiliya iravuga ngo kwizera ukongereho imirimo myiza, na yo uyongereho kwirinda, na ko ukongereho kubaha Imana, na ko ukongereho gukunda bene Data. Bibiliya ikomeza ivuga ngo “Utagira ibyo areba ibiri hafi, akibagirwa ko yejejweho ibyaha bya kera.”
Kandi n’iyo urebye ubuzima bw’abantu bagiye bubaha Imana, bagiye batera intambwe mu buryo bw’umwuka n’uburyo bw’umubiri. Ibyo bagezeho byose ni ugutezwa intambwe n’Imana. Aburahamu yagiye mu gihugu cy’ubutayu, ariko Imana iramufasha aho hose hahinduka umugisha aba umutunzi. Ubwo buzima bwawe bwumye butyo, Imana izabuhindura utangare.
3. Yasabye kurindwa ibyago:
Muzi ko Imana abayo ibarinda mu buryo bukomeye! Bibiliya iravuga ngo “Abo wampaye nta n’umwe ubasha kubamvuvunura mu kiganza.” Iturinda nk’imboni y’ijisho. Yaduciye mu biganza nk’imanzi. Mu Baroma 8:31-39 haravuga ngo “Ni iki cyadutandukanya n’urukundo rwa Kritso Yesu?” Humura turarinzwe, ukuboko kw’Imana kuri hafi yacu iyo turi mu mwuka wo kubana n’Imana neza.
Ubundi tugeragezwa nk’abandi, ariko icyo tubarusha ni uko ukuboko kw’Imana kuturinda buri munsi kandi ihumure ry’Imana riba riri kumwe n’abayubaha. Yesaya 54:11-17 haravuga ngo “Yewe urengana ntihagire uguhumuriza, nzakubakisha amabuye y’igiciro kandi nta ntwaro bacuriye kukurwanya izagira icyo igutwara. Daniyeli yarinzwe ibyago, Morodekayi yarinzwe ibyago hamwe n’Abayuda, Dawidi Imana yamurinze icumu rya Sawuli, n’abera bahora barindwa. Petero Imana yamukijije inkota ya Herode n’bandi benshi cyane.
4. Yasabye ko ukuboko kwiza kw’Imana kwabana na we:
Ukuboko kw’Imana kwabanye na Mose, kuva atumwa mw’Egiputa kugeza akuyeyo Abisirayeli ukuboko kwiza kw’Imana gutuma binjira mu gihugu cy’isezerano. Ukuboko kwiza kw’Imana kwabanye na Nehemiya, ahabwa uburenganzira bwo kubaka inzu y’Imana, kubana na Daniyeli, kubana na Esiteri atoranywa kuba umwamikazi, n’abandi. Nawe kwabana nawe, kuko Imana ntirobanura abantu ku butoni ahubwo mu mahanga yose uyubaha agakora ibyo gukiranuka iramwemera.
Pasteur Desire Habyarimana

robotstxt: allowed

filter: keep


text:
ven.
13
juin
2014
Kuva taliki ya 09 kugeza ku ya 12 Kamena 2014, abasaseridoti bose ba Diyosezi Gatolika ya Byumba bahuriye ku kicaro cya Diyosezi, maze hamwe n’Umushumba wa Diyosezi bakora umwiherero, aho bize ingingo zikurikira:
-Umuhamagaro n’ubuzima bwa gisaseridoti:
-Iyogezabutumwa
-Iterambere rya Diyosezi
Ku ngingo ya mbere irebana n’umuhamagaro wa gisaseridoti, inyigisho yatanzwe yerekanye ko Ubusaseridoti n’ubutagatifu ari indatana, kandi ko n’ubutumwa Imana iha abasaseridoti ari ugutagatifuza imbaga. Umusaseridoti ahamagarirwa ku buryo bw’umwihariko kwitagatifuza, no gutagatifuza intama ashinzwe kuragira; kubera ko abantu bose Imana yaremye basangiye umugambi umwe wo guharanira ubutagatifu. Umusaseridoti Mukuru ni Kristu, umusaseridoti wese agomba guhora iteka yisanisha na Kristu kugira ngo abandi bamurebereho, maze abahumurire ubutagatifu akomora kuri Kristu,we Mumusaseridoti Mukuru. Ibyo rero bisaba umupadiri gutungwa n’Isengesho hamwe n’Ijambo ry’Imana, Gutura uko bisabwa igitambo cy’Ukaristiya n’Umutima we wose, gukunda no kwiyambaza Umubyeyi Bikira Mariya, kwitangira ubutumwa bwa Kiliziya, urukundo rwa kivandimwe ku bantu bose, kuvugisha ukuri, kugira ubuzima n’imigenzereze iboneye.
Ingingo ya Kabiri yibanze ku Iyogezabutumwa; aha haganiriwe ku ikenurabusyho rikorerwa muri Diyosezi, hibanzwe cyane ku ikenurabushyo ry’ingo kuko ari ryo ryashyizwemo imbaraga muri iyi myaka itatu ishize kandi imbuto ziri kugenda zigaragaza kuko abagize ingo bagenda basobanukirwa n’umuhamagaro wabo ndetse n’inshingano zabo.
Ikenurabushyo ry’ingo rifite itsinda ririshinzwe ku rwego rwa Diyosezi n’umupadiri ubinzwe ndetse no ku rwego rwa buri Paruwasi, hakaba kandi n’amatsinda y’ingo muri buri Paruwasi na santarari.
Inshingano z’urugo ni:
- Kubaka ubumwe n’ubusabane ku bashakanye;
- Kwiteza imbere;
- Kubaka Kiliziya
Ibi byose bikubakira ku bintu by’ingenzi bikurukira:
- Isakaramentu ry’ugushyingirwa;
- Isengesho;
- Ubutagatifu;
- Urukundo;
- Kwitabira ubutumwa bwa Kiliziya;
- Gukunda umurimo.
Mu rwego rwo gukumirira kure ibibazo bigaragara mu ngo z’iki gihe ( Urukundo rubi cyangwa ruke, ubutane, ubuhemu, kwishyingira gipagani,….), hemejwe ko abageni bagiye kujya bategurwa neza kandi hakiri kare kandi bakaguma gukurikiranwa bamaze gushyingirwa, hagashyirwaho uburyo bwo kwigisha kuringaniza imbyaro ku rubyiruko, gushyiraho inyigisho ziboneye zitegura abitegura gushinga urugo, kwegera no gufasha ingo ziri mu bibazo.
Icyibazo cy’abagarukiramana nacyo kizweho, aho byagaragaye ko abagarukiramana bagaragara muri Diyosezi yacu ari abashyingiwe gipagani, abakobwa babyarira iwabo, abakererwa kubatirisha abana babo (abarenza amezi atandatu), abacyuza cyangwa bagataha ubukwe bwa gipagani, abapfakazi bakomeza kubyarira iwabo, abaguye kubera impamvu zinyuranye. Hemejwe ko aba bose bagomba kukurikiranirwa hafi, hagashyirwaho inyigisho zihariye n’uburyo bwo kubafungurira amasakaramentu( Rituel).
Ingingo ya nyuma yibanze ku iterambere rya Diyosezi na za Paruwasi, aho Econamat ya Diyosezi, amaparuwasi, ibigo n’imishinga byegamiye kuri Diyosezi byagiye bimenyesha abitabiriye umwiherero uko bihagaze mu mitungo hibandwa ku masambu, ibibanza, inyubako, amatungo, ibicuruzwa, amadeni, imishinga ndetse hakaragazwa n’amafaranga ari mu bubiko bwa buri paruwasi cyangwa se buri kigo.
Byumwihariko, Diyosezi ubu yashize imbaraga mu kwagura ikigo cy’amahugurwa cya Diyosezi no gutunganya neza ikigo kizajya cyakira abantu, gifite amacumbi n‘ibindi bikorwa bitandukanye.
Uyi mwiherero washojwe kuri uyu wa kane, taliki ya 12 kamena 2014, saa saba z’amanwa.
Padiri Viateur SAFARI


text:
Ibisobanuro byimbitse
Imanzi ni indasago baca ku mubiri w’umuntu, zikaba umurimbo. Zicibwa mu gituza, ku nda no mu bitugu, ariko byari ikizira kuzica mu maso.
Bigendeye kuri ryo jambo, guca imanzi bisobanuye kugira umuntu mwiza cyane.
Ikindi gisobanuro cy’izina Manzi ni umusore utaryamana n’igitsina gore, utarakora imibonano mpuzabitsina n’umuntu uwo ari we wese. Aha ni naho havuye imvugo igira iti ‘runaka ni imanzi.’
Umwanzuro
Umubyeyi wise umwana we Manzi ni nko kuvuga ati uyu mwana ni mwiza, yitwa Mwiza.
Ikindi ni ukumwifuriza kuzaba umusore w’intangarugero utiyandarika, akazarinda ashaka akiri imanzi.
Ibi bisobanuro byatanzwe n’Inteko Nyarwanda y’Ururimi n’Umuco RALC


text:
Matayo 10:30 "Ndetse n’imisatsi yo ku mitwe yanyu irabazwe yose."
Umubare w’umusatsi ni kimwe mu bintu tudaha agaciro. Iyo urumamfu rumwe ruvuye ku mutwe ntawe ubimenya, unabimenye ntubyitaho. Twese tujya muri Salon kwogoshwa, nta muntu ubabara ko hari umusatsi atayeyo! Siko Imana yo ibireba! Iyo Umusatsi umera, nta muntu ugira ubwoba ko umubare yarafite ugabanuka mu kumera. Abo umusatsi upfuka ntawe ujya mu kinjiro kubera kubura umusatsi.
Maze gusoma rino jambo nize byinshi cyane harimo no kumenya agaciro Imana impa, iha n’ibyanjye. Urugero rwo kubara imisatsi ni rwiza. Runyereka ko iha agaciro ibyo mpa agaciro. Urugero: Umubiri wanjye, ingingo zikomeye mfite, ubwenge, imyaka nzabaho, ibyo nzarya, ibyo nzambara, ...Ariko ruriya rugero runyereka ko Imana yita no ku byo njye ndatekerezaho, ndaha agaciro: umubare w’umusatsi.
Amajwi akubwira ko Imana itakuzi, ko yakwibagiwe, ko ibyawe bitayifataho siyo.
Ndakwifuriza kwibuka ko Imana izi umubare w’umusatsi wawe! Va mu kwiheba ko itakuzi, ko itakwitaho, ko itaguha agaciro!


text:
Burere: Ubuyobozi mu rugamba rwo kongera ubushobozi bw’akarere
Umuyobozi w’akarere ka Burera atangaza ko hari gushakwa uburyo bwo kongera ubushobozi bw’akarere kugira ngo ibyo bateganya byose bajye babigera ho batagarukiya gusa ku mafaranga basanzwe binjiza ku More...
Burera: Abafatanyabikorwa barasabwa kubahiriza igenamigambi ry’akarere
Umuyobozi w’akarere ka Burera atangaza ko umufatanyabikorwa uzajya ashaka kuzana ibikorwa by’iterambere muri ako karere azajya agendera ku bikubiye mu igenamigambi ry’imyaka itanu akarere kihaye More...


text:
Ibisobanuro byimbitse
Izina Myasiro rituruka ku nshinga kwasira ivuga kwishima cyangwa gukora ibirori.
Umubyeyi yaryitaga umwana we agendeye ko habaye ibirori bikomeye byo kwishimira umwana wavutse.
Hari n’indi mvugo igira iti ‘kwasa indwi’, aribyo bisobanuye kubyara umwana wa karindwi.
Mu mvugo zo kuzimiza zo hambere aho kugira ngo abantu bakuru bavuge ngo runaka abyaye umwana wa karindwi, bagiraga bati ‘runaka amaze kwasa indwi’.
Umwanzuro
Myasiro bishobora gusobanura umwana wa karindwi ndetse bikanasobanura ibyishimo cyangwa umunezero. Ni nk’aho bakamwise Byishimo cyangwa se Munezero
Ibi bisobanuro byatanzwe n’Inteko Nyarwanda y’Ururimi n’Umuco RALC


text:
Kuba hari imyumvire itandukanye ku kuba urubyiruko (abasore n’abakobwa bakwiye ) kugira inshuti badahuje ibitsina (copinage), Pastor Viva avuga ko ubu bucuti kubaho kwabwo nta kibazo, ariko ko bushobora kugira ingaruka ebyiri zitandukanye, bitewe n’uko umuntu ya bwitwayemo.
Mu kiganiro yagiranye na UBUGINGO.COM yagize ati: “Copinage ishobora kugira inyungu nziza cyangwa mbi bitewe n’uko umuntu yayitwayemo. Hari ukuntu abantu bagira ubucuti (copinage) ugasanga umwe avuga ati’uriya ni umugore wanjye’ undi ati ‘uriya ni umugabo wanjye.’ Aha baba batangiye kwishyiramo ikintu cy’ubugabo n’ubugore. Icyo ni cyo kibi gituruka kuri copinage. Erega urya ukina ugahagiramo: Hari ukuntu ubwira umuntu utugambo twiza tw’urukundo (je t’aime, mon amour,…) ukazisanga umutima wawe wose waramwirundumuriyemo. Ni ho hakunda kuva ibikomere: umuntu yatandukana n’undi ugasanga abihiwe n’ubuzima kuko yari yaramwihaye wese.”
Iyo copinage itagenze neza itera kwigunga no kuzinukwa iby’urukundo.
Kuba copinage ishobora gukururira abayirimo kujya mu ngeso z’ubusambanyi kuko ahanini baba bakiri bato, batarabasha kugira ubushobozi bwo kwifatira ibyemezo biboneye, kandi n’ibyiyumviro byabo bibakururira mu busambanyi, Viva avuga ko ari ho baba bakeneye umujyanama kugira ngo bamenye uko bakwiye kwitwara. Kuri we icyo umwana aba akeneye cyane ni inama z’umukuriye kurenza kwihugikana na mucuti (copain) we.
“Aba bana baba bageze mu gihe kigoye: umusore aba afite utwanwa, aterura ibyuma ngo agire ibituza binini. Umukobwa aba apfunduye amabere,ashaka kugira amataye manini... aha rero ni ho bene uyu mwana aba akeneye umugira inama (mentor) aho kugira umusore w’incuti (copain) cyangwa umukobwa w’incuti (copine). Uwo muntu akwiye kuba ari umuruta akamuyobora uko akwiriye kunyura muri ubwo buzima.”
Nk’uko Pasitori Viva Abivuga ngo copinage ntabwo igira ingaruka mbi gusa, kuko hari naho iba ifite umumaro. “Ushobora gukundana n’umuntu kubera ko mwigana, kuko wenda ushaka ko muzajya mufashanya mu masomo musobanurirana kandi bikarangira neza.
Njye nigeze kugira umukobwa w’incuti yanjye niga mu wa gatatu w’ayisumbuye, ariko ntibyari bya bindi byo gukururana ( bya chéri,chouchou). Nabonaga atsindwa kandi mu ishuri asubiza neza, nkumva mugiriye impuhwe; mwegera ngira ngo mufashe kandi byaramufashije aratsinda, nta kindi cyari kihishe inyuma y’umubano wacu. N’ubu iyo duhuye aravuga ati ‘Ni wowe wamfashije’. Ntabwo twagiranye ubucuti bwo kujya mu byaha: bumwe bwo kwitana umugabo cyangwa umugore. Ariko ndahamya ko atari buri wese washobora kugira bene uwo mubano.”
Kuba hari ababyeyi barakarira abana babo bitewe no kugira inshuti badahuje ibitsina, Pasitori Viva avuga ko ari ukwibeshya cyane kuko byanze bikunze abantu bahura. Icyiza kuri we ni ukugira abana inama yuko bitwara muri copinage.
“Kuvuga ngo igitsinagore cyangwa igitsinagabo kijye kigendera kure ikindi, byaba ari ivangura rishingiye ku gitsina. Erega uko abantu bateye, Imana yaturemanye igirangingo zituma umuntu akenera undi. Hari ikigo nizeho kitemeraga ubucuti hagati y’abahungu n’abakobwa (copinage), ariko yarangaga ikabaho. Abana batwaraga inda kenshi. Ubuyobozi bwaje guhindura ahubwo bukabagira inama z’uko umuntu yitwara muri copinage, kandi byatanze umusaruro. Umuti rero si ukubuza abahungu kwegera abakobwa cyangwa abakabwa kuvugisha abahungu, ahubwo ni ukubigisha uko bakwiye kwitwara.”
Aha kandi akaba agira abasore n’ikumi bari muri iki kigero, kujya bamenyesha ababyeyi cyangwa abajyanama bizewe babo ko bafite inshuti kugira ngo bamenye aho umwana wabo ari.
“Abana nabagira inama yo kumenyesha ababyeyi babo inshuti zabo, kugira ngo babigishe. Nihanabaho gusurana, umubyeyi amenye aho umwana we ari, kandi baganirire ahantu hagaragara; kuko hari ibyaha cyangwa ibiganiro umuntu atagira ari ahantu hagaragara. Ikindi bakwiye kuzirikana ni uko ubucuti budakwiye kurenga imipaka ya gikristu.”
Pasitori Vincent de Paul Nsengimana (Viva) ni umushumba mu itorero rya Carmel Holy Temple riherereye ku Kicukiro.


text:
lun.
03
oct.
2011
ISOMO RYA MBERE
Igitabo cy’Umuhanuzi Malakiya (Mal 3, 13-20a)
Uhoraho aravuga ati 13« Muravuga amagambo ansesereza, hanyuma mukabaza muti “Ese amagambo twakuvuze ni ayahe ?” 14Muravuga muti “nta kamaro gukorera lmana. Bimaze iki gukurikiza amategeko yayo no kujya mu cyunamo imbere y’Uhoraho, Umugaba w’ingabo ? 15Ubu abirasi ni bo twita abanyamahirwe, ndetse n’abagiranabi ni bo bamerewe neza ; ubwo bagerageza Imana bwose nta cyo bibatwara !”
16Ibyo byatumye abubaha Uhoraho bajya impaka, maze Uhoraho abatega amatwi yumva amagambo yabo. Nuko imbere ye handikwa mu gitabo amazina y’abantu bubaha Uhoraho, bakambaza izina rye. 17Nuko Uhoraho, Umugaba w’ingabo aravuga ati «Umunsi nzigaragaza, abo bantu bazaba abanjye, bazaba nk’umunani wanjye bwite. Nzabagirira neza nk’uko umubyeyi agenzereza umwana we umukorera ; 18bityo muzongere murebe imitandukanire y’intungane n’umugome, iy’ukorera Imana n’utayikorera. 19Dore haje Umunsi utwika nk’itanura ; abirasi bose n’abagome bakazagurumana nk’ibyatsi. Umunsi uje uzabahindura umuyonga, uwo ni Uhoraho, Umugaba w’ingabo ubivuga, nta cyo uzabasigira na busa, cyaba umuzi cyangwa ishami. 20aNaho mwebwe abubaha izina ryanjye, izuba ry’ubutabera rigiye kubarasiraho, ribazanire agakiza mu mirasire yaryo.»
ZABURI (Zab 1, 1-2, 3-4a, 4b-6)
Inyik/ Hahirwa umuntu wiringira Uhoraho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro !
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana;
uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI
Alleluya AIIeluya.
Nyagasani Mana, kingura umutima wacu,
kugira ngo dushakashakane urukundo amagambo y’Umwana wawe.
Alleluya.
IVANJILI
+ Luka (Lk 11, 5-13)
Muri icyo gihe, 5Yezu abwira abigishwa be ati « Tuvuge ko umwe yaba afite incuti akagenda ayigana mu gicuku, akayibwira ati “Mugenzi wanjye, nguriza imigati itatu ; 6dore incuti yanjye iri mu rugendo intungutseho, none mbuze icyo nyiha.” 7Hanyuma undi akamusubiriza mu nzu ati “Windushya ! Dore nakinze kandi jye n’abana banjye turaryamye ; sinshobora kubyuka ngo nguhe iyo migati.” 8Ndabibabwiye : n’aho atabyutswa no kumuhera ko ari incuti ye, yabyutswa n’uko yamubujije uburyo, maze akamuha ibyo akeneye byose. 9Nanjye ndabibabwiye nti : musabe muzahabwa ; mushakashake muzaronka ; mukomange muzakingurirwa. 10Kuko usaba wese ahabwa, ushakashaka akaronka, n’ukomanga agakingurirwa. 11Mbese ni nde mubyeyi muri mwe, umwana we yasaba umugati akamuhereza ibuye ? Cyangwa se yamusaba ifi, aho kuyimuha akamuhereza inzoka ? 12Cyangwa se yamusaba igi, akamuhereza manyenga ? 13Niba rero mwebwe n’ububi bwanyu muzi guha abana banyu ibintu byiza, So uri mu ijuru azarushaho ate guha Roho Mutagatifu abamumusabye ?»


text:
Rwanda : Icyaha cyo gukubita no gukomeretsa nicyo cyakozwe inshuro nyinsi mu mezi atatu ashize mu karere ka Gicumbi
Mu nama y’umutekanao yaguye y’Akarere ka Gicumbi yabaye tariki 22/11/2012, abari bayitabiriye barebeye hamwe uko umutekano uhagaze muri ako karere  no gufatira hamwe ingamba zo gukomeza kuwubungabunga aho hagaragaye ko icyaha cyo gukubita no gukomeretsa ari cyo cyakozwe inshuro nyinsi mu mezi atatu ashize.
Nk’uko byatangajwe n’uwari uhagarariye Polisi muri ako Karere ka Gicumbi  AIP Habimana Ildephonse avuga ko icyaha cyo gukubita no gukomeretsa ari cyo cyakozwe inshuro nyinsi mu mezi atatu ashize.
Ibi basanze bigaragara ko abakora ibyo byaha baba banyoye ibiyobyabwenge bityo bafata ingamba zo kurushaho kurwanya ibiyobyabwenge ndetse no kurushaho kugenzura utubari dufungura mu masaha y’akazi.
Ibi kandi bazabifashwamo n’abaturage bahana amakuru y’aho ibyo biyobyabwenge biri ndetse binabafasha kumenya uburyo byinjira muri ako Karere dore ko Kanyanga yinjira muri ako Karere ka Gicumbi iturutse mu gihugu cy’abaturanyi cya Uganda.
Igisubizo kuri iki kibazo basanze izo ngamba zo guca ibiyobyabwenge n’ubusinzi  bizatuma urugomo rugabanuka ndetse rukaranduka burundu.


text:
Bahangayikishijwe no guhanwa ko badafite ibyangombwa kandi barabyishyuye
Abashoferi b’imodoka zitwara abagenzi muri RFTC ngo bahangayikishijwe no kuba barimo kwandikirwa ko badafite ibyangombwa (authorization) kandi baramaze kubyishyura ahubwo bakaba batarabigezwaho.
Abaganiriye na KigaliToday, bavuga ko hari abo authorization zarangiye ku wa 24 Gicurasi 2016, abandi zikarangira tariki ya 31 Gicurasi 2016.
Gusa, bahuriza ku kuba barishyuye mbere y’uko ibyangombwa birangira bakibaza igituma batarabibona ahubwo bandikirwa na Police ko batabifite.
Ngo kuva ibyangombwa bya authorization byarangira harimo abashoferi bamaze guhanwa inshuro zirenze esheshatu, kandi nyarama bafite inyemezabwishyu igaragaza ko bishyuye, ariko abashinzwe umutekano mu muhanda (Police) bakaba batabikozwa.
Umushoferi Masud utifuje ko irindi zina rimenyekana, avuga ko ibyo basabwa bamaze kubikora, agasanga guhanwa kandi bategereje ibyangombwa ko bibageraho harimo akarengane.
Ati “Akarengane ko ntiwabura kuvuga ko kariho, igihe cyose waba warakoze ibyo usabwa hanyuma kandi ibyo ugomba ntibabiguhe kandi hakazaho no kwongera ku guhana.”
Akomeza avuga ko guhana umuntu yarishyuye ari akarengane agasaba ko barenganurwa n’inzego zibishinzwe bakareka abishyuye bagakora.
Rwamuhizi Innocent, Umuyobozi wa RFTC muri Zone y’Amajyaruguru, avuga ko amafaranga bayishyura kuri konte ya RFTC, na yo ikazayashyira kuri konte ya RURA igatanga ibyangombwa. Gusa ntasobanura neza impamvu abishyuye batarabibona.
Ati “Imodoka kugira ngo ibone icyangombwa ntabwo ari umuntu umwe ujya kukizana ahubwo baverishije (gushyira amafaranga) kuri konte igomba kujya kubazanira authorization kandi twe dutwara inyemezabwishyu imwe n’umubare w’imodoka. Ayo mafaranga RURA irimo kuyadusaba ngo tuyatangire n’abantu batari muri koperative”.
Umuvugizi wa Police, Ishami ryo mu muhanda SPT Jean Marie Vianney Ndushabandi, we ariko avuga ko inyemezabwishyu idasimbura authorization, ku bwe agasanga ikibazo kiri hagati y’abashoferi na koperative.
Ati “Nubwo bakwandika ibaruwa bati ‘mu rwego rwo kugira ngo imodoka zitazajya mu muhanda nta authorization zifite twishyuye iminsi 15 mbere muzidukorere ku buryo zizarangira izindi zabonetse.’ Ibi mbibabwira buri gihe ariko kutabikora n’ubushake bwabo ni kimwe na control technique niba wishyuye ntabwo bivuze ko wabonye control technique”.


text:
jeu.
21
juin
2012
Nk’uko bisanzwe bigenda buri mwaka, Kiliziya gatolika mu Rwanda ihimbaza icyumweru cy’uburezi ku buryo iki cyumweru gitangira kwizihirizwa ku rwego rw’amashuri, amaparuwasi, amadiyosezi kugeza ku rwego rw’igihugu. Insanganyamatsiko y’uyu mwaka wa 2012 iragira iti : « Duharanire uburere bunoze, dutere imbere, tube indashyikirwa kandi dushishikarize urubyiruko kurangwa n’ubutabera n’amahoro ».
Muri Diyosezi gatolika ya Byumba icyumweru cy’uburezi kijihijwe mu mashuri no maparuwasi. Habaye amarushanwa mu bigo by’amashuri ku buryo abatsinze babonye ibihembo. Ku rwego rwa Diyosezi, umunsi wijihirijwe kuri Paruwasi Katedrale ya Byumba, ku wa 9/06/2012 naho ku rwego rw’igihugu ibirori byabereye ku Gikongoro kuri stade Nyagisenyi ku wa 16/06/2012.
Muri uyu mwaka wa 2012 Kiliziya gatolika yahisemo gufatanya n’abana, ababyeyi, abarezi n’abayobozi kugira ngo hanozwe neza umurimo wo kurerwa no kurera bityo ugirire akamaro abawukorerwa n’abawukora.
UBUREZI MU RWANDA
Kiliziya gatolika irishimira ko mu gihugu cyacu umubare w’abantu biga ugenda wiyongera ugereranyije n’igihe cyahise. Ikindi n’uko uburezi buhabwa abana muri iki gihe ari ubwo kububakamo ubushobozi n’icyizere cy’ejo hazaza. Uburezi bwiza ntabwo ari imyaka runaka umuntu amara mu ishuri ahubwo ni uburere avanamo. Muri iyi minsi yo guhimbaza no kwishimira uruhare rwa Kiliziya gatolika mu burezi, hari ibintu by’ingenzi abana, abarezi, ababyeyi n’abayobozi basabwa.
a) Icyo abana basabwa:
- Gukunda kwiga, bakumva ko aribo bifitiye akamaro mu bihe bizaza
- Gukunda abarezi no kubagirira icyizere
b) Icyo abarezi basabwa:
- Gukunda abana no kubatoza imico myiza
- Gukunda umurimo no kuwitangira
- Kumva ko kurera ari umuhamagaro atari akazi nk’akandi
- kumva ko abana bafashwa cyane n’ingero abakuru babaha kurusha amagambo tubabwira
c) Icyo ababyeyi basabwa:
- Gukurikirana uburere bw’abana babo.
- Guha abana n’abarezi ibyangombwa bituma buri wese arangiza neza inshingano ze.
d) Icyo abayobozi basabwa:
- Kuba hafi inzego zose zishinzwe uburezi
- kuganira n’inzego zose zirebwa n’uburezi no kugena politiki y’uburezi.
Ibi byose nitubigeraho bizatuma ahazaza hacu n’igihugu cyacu haba heza. Kugira ngo tunoze ibyo dukora, duharanire kuba indashyikirwa twisuzumira ku musaruro wa buri mwaka no ku mikurire y’abana. Tuzirikane ko uburezi bwubakiye ku burere n’ubutabera ari imbuto y’amahoro arambye, naho uburezi butagira uburere ari ugusenya igihugu atari ukucyubaka.
GUHIMBAZA ICYUMWERU CY’UBUREZI GATOLIKA
Ku rwego rwa Diyosezi ya Byumba, icyumweru cy’uburezi cyizihijwe ku wa 9/06/2012.
Uyu munsi mukuru wabimburiwe n’igitambo cya Missa cyayobowe na Musenyeri Alfred RUTAGENGWA, Igisonga cy’umwepiskopi wa Diyosezi ya Byumba, kuri Paruwasi Katedrale ya Byumba. Abayobozi bo mu nzego za Leta, ababyeyi, abarezi n’abanyeshuri bari babukereye. Nyuma ya Missa, ibirori byakomereje ku kibuga cya Groupe Scolaire de la Salle i Byumba.
Mu ijambo Padiri Antoine NGAMIJE MIHIGO ushinzwe amashuri gatolika yagejeje ku bari bateraniye mu birori, yatangiye agaruka ku nsanganyamatsiko y’umwaka «Duharanire uburere bunoze, dutere imbere, tube indashyikirwa kandi dushishikarize urubyiruko kurangwa n’ubutabera n’amahoro ». Yavuze ko impamvu nyamukuru y’umunsi ari uguha agaciro ireme ry’uburezi. Uburezi bufite ireme nibwo nkingi y’iterambere ry’abantu. Yasabye abana kwihatira kwiga. Bagafata abarimu nk’ababyeyi babo. Padiri Antoine yasabye ababyeyi guha abana babo umwanya, bagakurikirana uburere bwabo. Abarezi nabo basabwe gukunda abana baragijwe n’Imana bagatanga ingero nziza kuko ngo « kora ndebe iruta vuga numve ».
Mu bantu batandukanye bafashe amagambo harimo n’uhagarariye ubuyobozi bwa Leta, bashimiye kiliziya gatolika kubera uruhare rwayo mu guteza imbere ireme ry’uburezi. Bagejeje ku bana impanuro z’uko bagomba kwitwara kugira ngo babashe gutsinda neza amasomo yabo.
ICYUMWERU CY’UBUREZI KU RWEGO RW’IGIHUGU
Ku rwego rw’igihugu, icyumweru cy’uburezi cyijihijwe muri Diyosezi ya Gikongoro. Uyu muhango wabanjirijwe n’igitambo cya Missa Ntagatifu, wari witabiriwe n’abahagarariye uburezi mu rwego rw’igihugu na minisitiri ufite uburezi mu nshingano ze Dr. Biruta Vincent. Ku rwego rwa Kiliziya Gatolika mu Rwanda, hariho Umwepisikopi ushinzwe uburezi gatolika ari we Mgr Rukamba Filipo, abapadiri n’abihayimana. Abayobozi b’akarere ka Nyamagabe, abarezi ndetse n’imbaga y’abanyeshuri baturutse mu bigo bitandukanye byo muri Diyosezi ya Gikongoro bari babukereye.
Kuri uyu munsi icyari kigamijwe ni ugusubiza amaso inyuma bityo abantu bakareba aho uburezi buganisha abana b’abanyarwanda. Ireme ry’uburezi ni ijambo ryagarutsweho kenshi n’abafashe amagambo kuko u Rwanda rwifuza abana bafite uburere bunoze.
Mu ijambo yavuze Bwana Desiré MUNYAMBONERA, wari uhagarariye abarimu kuri uyu munsi yatangaje ko kubera ko mwarimu ahora afite ubushobozi buke bituma asuzugurwa akitirirwa ibintu bigayitse nko kuvuga ngo : intoryi nizo nyama za mwalimu, izina rya Mwalimu nka Gakweto n’ibindi.
Ku bibazo nk’ibi bijyanye n’ubushobozi buke bwa mwarimu, Dr BIRUTA Vincent, Ministri w’uburezi yavuze ko abarimu bafite agaciro kanini, ko bashyigikiwe ndetse « MWALIMU SACCO » akaba ari bo ibereyeho. Ndetse yavuze ko umushahara wa mwarimu wongerewe akaba ari mu rwego rwo gufasha mwarimu kwiteza imbere. Ministri yashimiye Kiliziya gatolika kubera uruhare rwayo mu guteza imbere uburezi bw’abana bose harimo n’ababana n’ubumuga.
Mgr Rukamba Filipo, Umwepisikopi ushinzwe uburezi muri Kiliziya Gatolika, yabanje gushimira abaje muri ibyo birori bose. Yavuze ko Imana yaremye umuntu mu ishusho yayo bityo rero akaba akwiriye agaciro kamukwiye. Ni ukubera iyo mpamvu, kiliziya gatolika ntawe iheza mu burezi itanga.
Muri ibi birori abanyeshuri bitwaye neza bahawe ibihembo bigizwe n’ibikoresho by’ishuri.
Représentation de l'Enseignement catholique, Byumba


text:
Umugi wa Kigali watangiye igikorwa cyo gushyira ibimenyetso ku mazu, ari mu duce tw’amanegeka, abahatuye bagasabwa gukiza amagara yabo bakimuka ahantu hatarabateza ibibazo.
Iki cyemezo cyaje nyuma mu minsi ishize, humvikanye hirya no hino imvura ikaze, yahitanye ubuzima bwabarenga 50 baguye mu gihugu hose no mu mugi wa Kigali barimo . Kuva mu ntangiriro z’uku kwezi kwa 5, ni bwo hagiye hagaragara ikimenyetso cyo gukuba cyandikishijwe irangi ry’umutuku abaturage bise Towa.
Ubuyobozi bw;umugi wa Kigali bwemeza ko izo nyubako zashyizweho ikimenyetso ba nyirazo bagomba kuba bimutse mbere y’uko amazi abatwarira ubuzima. N'ubwo abaturage babimenyereye ko ahashyizwe icyo kimenyetso biba bisobanura ko basabwa kwimuka, abo nasanze ku musozi wa Kigali babwiye Ijwi ry’Amerika ko babonye abantu babandikira ku mazu yabo ariko ibizakurikiraho batabizi.
Ubutegetsi bw’u Rwanda busaba abaturage cyane cyane abo mu mujyi Kigali kudatekereza cyane ibyo bazahomba mu gihe bimutse, kuko ubuzima bwabo buri mu kaga. Imvugo z’abayobozi b’umugi wa Kigali, ntizeruye ngo zivuge uko iki gikorwa cyizashyirwa mu bikorwa. Hari ubwo humvikana abayobozi bavuga mu matangazo ashyirwa mu bitangazamakuru ko icyo kimenyetso kizwi nka Towa, kitagamije kwirukana abantu. Abandi bayobozi bakumvikana ko icyo kimenyetso gisaba abaturage cyane cyane abifite kwimuka badategereje ko bagerwaho n’ibiza.
Igisubizo cyatanzwe n’umuyobozi w’umugi wa Kigali w’ungirije ushinzwe ubukungu Busabizwa Parfait nticyatanze igisubizo gihamye abaturage bari bategereje. Umugi wa Kigali wemeza ko nta muturage uzahutazwa mu kwimuka, gusa na none uyu mugi utangaza ko kugeza ubu udafite ingengo y’imari yo kwishyura abaturage batuye mu manegeka. Umugi wa Kigali ubarura bangana na 30 ku ijana batuye mu manegeka


text:
Mu rugendo rw’ Ivugabutumwa Korare Iriba irimo i Meshero (Gicumbi) abagera ku 185 bakiriye agakiza
Chorale Iriba kuri uyu wa gatandatu yahagurutse i Huye yerekeza muri Paroisse ya Meshero (Gicumbi).
Nyuma yo kwakirwa, Imana yatangiye kubakoresha mu buryo butangaje dore amwe mu magambo yigishijwe kuri uyu wa gatandatu: Mbese umugore yakwibagirwa umwana yonsa, ntababarire uwo yibyariye? Icyakora bo babasha kwibagirwa, ariko jye sinzakwibagirwa. Dore nguciye mu biganza byanjye nk’uca imanzi, kandi inkike zawe ziri imbere yanjye iteka. (Yesaya 49:15)
Ntibibaho ko Imana yibagirwa uwo yaremye ari nayo mpamvu imutumaho intumwa nyinshi. Hoseya 2:16: Imana ijya ihendahenda abantu kandi ikabashiriraho n’irembo ry’ibyiringiro.
Mu ndirimbo zaririmbwe zagarutse ku nsanganyamatsiko igira iti: Yesu akwiye kubahwa, igihe kigeze ko abakristu bahindura imikorere kuko basigaye bajya mu rusengero nkabajya mu isoko cg mu mupira ariko nta juru rya abambuzi. Iyo myitwarire mibi y’ abakristo ituma ubugingo bwangirika ariko haracyariho ibyiringiro ko ibyo abantu bishe babikosora bakagaruka mu rukundo rwa mbere.
Muri iki giterane cyitabiriwe n’abasaga ibihumbi bibiri ubutumwa bwose bwahatabutse bwibukije abantu guhunga umujinya ugiye gutera isi mu cyiciro cya mbere hihannye abantu 39 naho concert ihumuje hihannye abagera hafi 150. Igiterane kizakomeza n’ejo ku cyumweru. Hashimwe Data wa twese ugikiza abantu barushye.


text:
2.Mu mahanga ya kure abarwayi bo mu mutwe bashatse gutoroka ibitaro bigira inama bati “Umuzamu nareba ibumoso, dusohokere iburyo, nareba iburyo, tunyure mu irembo ry’ibumoso’’ Baromboka buhoro buhoro , umwe ambwira mugenzi we ati “Runguruke urebe aho umuzamu ari kureba’’. Aragenda mu kanya gato aba aragarutse afite agahinda, abwira mugenzi we ati “Gahunda yacu yapfuye ” Undi ati “kubera iki ?” Aramusubiza ati “Umuzamu ntawe mpasanze”.
3.Umugabo n’umugore we bajyanye mu birori byari byahuruje abantu benshi, bigeze mu gicuku umuriro urabura baraburana. Umuriro ugarutse umugabo atangira gushakisha umugore, ageze imbere ahura n’undi mugabo na we waburanye n’umugore we.
Uwa mbere aganyira mugenzi we uko byamugendekeye, undi aramubaza ati “Umugore wawe asa ate ngo numve ko hari aho naba namubonye?” Undi ati “Ni imibiri yombi, afite amaso manini y’umweru, ni muremure, afite amaguru meza, ntarondogoye ni umugore mwiza pe”.
Arangije aramubaza ati “Uwawe asa ate ngo numve niba nanjye namubonye?” Wa mugabo arabanza ariyumviraaaa arangije aramusubiza ati “Uwanjye mwihorere dushake uwawe”.


text:
1Samuel 7:12 "Maze Samweli yenda ibuye arishinga hagati y’i Misipa n’i Sheni, arihimba izina Ebenezeri ati"Uwiteka yaratuzahuye kugeza n’ubu."
Ku nyubako zikomeye dukunze gusangaho ibuye ry’uwibutso. Iri buye ritandukanye n’ibuye rw’urufatiro. Ibuye ry’urufatiro rishyirwaho inyubako itangizwa ku mugaragaro. Naho ibuye ry’urwibutso rigashyirwaho inyubako yuzuye, inyubako itahwa. Dukunze gusanga handitsweho amagambo anyuranye harimo ngo"iyi ngoro yubatswe ku butera nkunga bwa....itahwa ku mugaragaro na...ndetse n’Itariki".
Muri iki gitondo iryo jambo ryo muri Samuel ryambereye rishya. Ni ijambo rigaragaza kuzirikana imirimo y’Imana.
Nahigiye ibintu byinshi harimo:
1) Abantu bose Imana ikorera ibikomeye siko bakomeza kwibuka imirimo yayo. Abantu benshi barangije gukorerwa ibikomeye, babonamo uburenganzira bwabo, n’ubushobozi bwabo. Ni bake babonamo ukuboko kw’Imana. Ndetse ababonamo Imana bose siko bibuka kuyishima. Mwibuke ba babembe 10 Yesu yakijije. Umwe gusa niwe wagarutse gushima.
2) Gushima Imana si amagambo gusa. Abantu benshi bakunze gushima Imana mu magambo bikarangiriraho. Ngo nari narabuze umwana none naramubonye,....ngo muzamurire Imana amaboko...., umuntu agasubira mu mwanya we akicara. Ati Imana ishimwe mperutse kubona akazi...muyikomere amashyi... Imana ishimwe twari turwaye none twarakize,...mumfashe dutange Haleluya....Yooo ntibihagije! Iyo aburahamu yatabarukaga urugamba yatangaga kimwe mu icyumi (Itang. 14:17-20). Ruriya rwibutso rwatwaye Samuel ikiguzi. Yaguze iryo buye kuko si buri buye ryakoreshwaga nk’urwibutso. Yatanze umutungo abona Ciment, ahemba abakozi....Kubera kuzirikana!
3) Ishimwe nyaryo ni urwibutso. Imwe mu mpamvu idutera kwubaka inzibutso ( "Memorial") ni ukugira ngo dutange amasomo ku kinyejana kiri imbere. Ibyo Imana yadukoreye ntibigomba kumenywa natwe gusa! Ni amasomo akomeye ku bana bacu n’abazukuru bacu. Ariko ayo masomo aba nyayo tubigizemo uruhare. Iyo tuvuga ngo Imana yagaragaye I Gahini, Imana y’Inganji, Imana yo kuri Kanyarira,...ni uruhe rwibutso twubaka? Birangirira mu magambo?
4) Hari uburyo bwinshi bwo kubaka inzibutso. Abantu bose ntibazubakisha amabuye. Ushobora kwishyurira umwana w’impfubyi ishuri,...uba wubatse urwibutso mu muzima bwe n’ubw’abazamubona,...ushobora kugura igikoresho gikomeye kizashyirwa mu rusengero rw’Imana (Urugero: ibyuma bicuranga, Camera, intebe, imodoka ikoreshwa n’Itorero,...).
5)Imana yacu ikwiriye gushimwa. Samuel yatanze urugero rwiza dukwiriye gukurikira. Ibuka ibyo yagukoreye, ibuka uburyo yagutabaye, ibuka aho yagukuye, ibuka...hanyuma uzirikane!
Mugire umunsi mwiza mwese! Dr Fidèle MASENGO, Umushumba Foursquare Gospel Church Kimironko masengof@yahoo.fr


text:
Gift Supermarket irafasha abakundana kwizihiza Saint Valentin
Mu rwego rwo gufasha abakundana kwizihiza umunsi mukuru wabo wa Saint Valentin, iduka Gift Supermarket rikorera mu Mujyi wa Kigali ahazwi ku izina rya Kwa Rubangura ku muryango no 002 ryiyemeje kubashyira igorora ribagezaho impano za Saint Valentin zitandukanye ku biciro byoroheye buri wese.
Izi mpano za Saint Valentin zirimo indabo zaba iza kimeza cyangwa iz’inkorano, ‘cadre’ zijyamo amafoto, amakarita yanditseho amagambo y’urukundo (carte postales), Gato (Gateaux) za Saint Valentin (...)
Mu rwego rwo gufasha abakundana kwizihiza umunsi mukuru wabo wa Saint Valentin, iduka Gift Supermarket rikorera mu Mujyi wa Kigali ahazwi ku izina rya Kwa Rubangura ku muryango no 002 ryiyemeje kubashyira igorora ribagezaho impano za Saint Valentin zitandukanye ku biciro byoroheye buri wese.
Izi mpano za Saint Valentin zirimo indabo zaba iza kimeza cyangwa iz’inkorano, ‘cadre’ zijyamo amafoto, amakarita yanditseho amagambo y’urukundo (carte postales), Gato (Gateaux) za Saint Valentin n’ibindi.
Ubwo twaganiraga na Sanzira Amon nyir’iri duka, yagaragaje ko basanzwe ari inzobere mu gushimisha abakundana babagana, ariko ko uyu mwaka bafite udushya turimo Gateaux zitari zisanzwe. Abifuza kurangura na bo barakirwa kandi ku biciro biciriritse ugereranyije n’ahandi.
Sanzira yongeyeho ko ukeneye ko bamushyikiriza ibyo akeneye aho ari atanga nomero ya telefoni akavuga n’aho aherereye, bakamugezaho ibyo akeneye igiciro cyabyo kikiyongeraho ubwikorezi.
Gift Supermarket barifuriza abakundana kuzagira umunsi mwiza wa Saint Valentin, uzizihizwa kuri uyu wa kane tariki ya 14 Gashyantare 2013.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
‘…akomeza kujya apfukama gatatu mu munsi asenga Imana ye…’ Daniyeli 6:10
Petero, uwo Kristo yubatseho itorero, Yohana, uwo Imana yakoresheje akandika igitabo cy’Ibyahishuwe: Aba bombi muri gahunda zabo za buri munsi, bagiraga igihe cyo gusenga. “Nuko Petero na Yohana barazamuka bajya mu rusengero mu gihe cyo gusenga, ari cyo saa cyenda.” Ibyakozwe n’Intumwa 3:1
Intumwa Pawulo wanditse inzandiko nyinshi zo mu Isezerano Rishya, na we yagize ati, “Musenge ubudasiba.” 1 Abatesalonike 5:17.
Kwimenyereza gusenga kwa Daniyeli kwari kuzwi neza n’abanzi be. Ni na byo bamuzijije. “…akomeza kujya apfukama gatatu mu munsi asenga Imana ye, akayishimira nk’uko yari asanzwe agenza. Bukeye ba bagabo baraterana, baragenda basanga Daniyeli asenga Imana ye, ayinginga.” Daniyeli 6:10-11.
Gusenga kwa Daniyeli kwafunze iminwa y’intare. kwanatumye umwami w’igihugu gikomeye aca iteka ati: ‘Nshyizeho itegeko ngo abantu bo mu butware bwose bwo mu gihugu cyanjye bajye bubaha Imana ya Daniyeli, bahindire imishyitsi imbere yayo ari yo Mana nzima ihoraho iteka ryose, ubwami bwayo ntibuzarimburwa kandi ubutegetsi bwayo buzageza ku mperuka…Nuko …Daniyeli agubwa neza.’ Daniyeli 6:26-28.
Umwanditsi wa Zaburi yagize ati, ‘Uba mu rwihisho rw’Isumbabyose, azahama mu gicucu cy’Isumbabyose.’ Zaburi 91:1. Nugira ahantu wihererana n’Imana, mukajya muhahurira buri gihe, uzarushaho kuyikunda. Kandi aho hantu hazaba ari ingirakamaro mu buzima bwawe.
Imbaraga z’amasengesho zirenze ibigaragarira amaso; zirenze ibitekerezo by’abantu ndetse n’imibare yabo. Nta kirusha amasengesho imbaraga.


text:
ven.
14
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 6, 12-18)
Bavandimwe, 12icyaha rero nticyongere kugenga umubiri wanyu uzapfa ngo gitume mwumvira irari ryawo. 13Kandi imibiri yanyu ntimukayegurire icyaha ngo ibe intwaro z’ukugira nabi, ahubwo nimugandukire Imana nk’abazima bavuye mu bapfu, imibiri yanyu muyegurire Imana, ibe intwaro z’ubutungane. 14Koko rero icyaha ntikibafiteho ububasha kuko mutakigengwa n’amategeko, ahubwo mugengwa n’ineza. 15Bite rero? Tuzacumure se ngo aha ntitukigengwa n’amategeko, tugengwa n’ineza ? Oya ntibikabe ! 16Mbese ntimuzi ko uwo mwiyeguriye mukamubera abagaragu bamwumvira, muba mumubereye koko abagaragu bagomba kumwumvira, cyaba icyaha gishyira urupfu, kwaba ukumvira gutanga ubutungane ? 17Imana ishimwe kuko mwahoze muri abagaragu b’icyaha, none mukaba mwarayobotse mubikuye ku mutima inyigisho mwaragijwe. 18Mwarokowe ubucara bw’icyaha, muhinduka abagaragu b’ubutungane.
ZABURI (Zab 124 (123), 2-3, 4-5, 7)
Inyik/ Ubuvunyi bwacu buba muri Uhoraho.
Iyo Uhoraho ataturengera,
igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
umugezi uhurura uba waraduhitanye ;
ubwo ngubwo amazi asuma,
aba yaturenze hejuru !
Twararusimbutse nk’inyoni
ivuye mu mutego w’umuhigi ;
umutego waracitse, turarusimbuka !
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana wumuntu.
Alleluya.
IVANJILI
+ Luka (Lk 12, 39-48)
Muri icyo gihe, Yezu abwira abigishwa be ati 39« Musanzwe mubizi : iyaba nyir’urugo yamenyaga igihe umujura azazira, ntiyareka bamupfumurira inzu. 40Namwe rero nimube maso, kuko Umwana w’umuntu azaza igihe mudakeka.» 41Petero ni ko kumubwira ati « Mwigisha, ni twe uciriye uwo mugani, cyangwa se uwuciriye bose ? » 42Nyagasani aramusubiza ati « Murabona umunyabintu w’inyangamugayo kandi uzi ubwenge yaba uwuhe, ngo shebuja azamushinge abo mu rugo rwe, maze ajye abaha umugabane wabo w’ingano mu gihe gikwiye ? 43Arahirwa uwo mugaragu shebuja azagaruka agasanga agenza atyo ! 44Ndababwira ukuri : azamushinga ibyo atunze byose. 45Naho uwo mugaragu niyibwira ati “Databuja aratinze”, maze agatangira gukubita abagaragu n’abaja, akarya, akanywa agasinda, 46amaherezo shebuja azaza umunsi atamwitezeho, no ku isaha atazi maze amwirukane nabi, amuherereze mu nteko y’abahemu. 47Uwo mugaragu rero wari uzi icyo shebuja ashaka, ntacyiteho ngo agikore uko yari yamutegetse azakubitwa nyinshi ; 48naho utazi icyo shebuja ashaka agakora ibidakwiye, we azakubitwa nkeya. Uzaba yarahawe byinshi, azabazwa byinshi; n’uwo bazaba barashinze byinshi, azabazwa ibiruta iby’abandi.»


text:
Apr 25, 2016 Bienvenu Ndacyayisenga Andi makuru 0
Anastase wari ukuriye itorero EPEMR mu mujyi wa Kigali,kuri iki cyumweru tariki ya 24 Mata uyu mwaka,yemeye kuva muri iri torero maze agaruka mu itorero yahozemo rya ADEPR.Uyu mugabo wari ufite icyo avuze ku itorero avuyemo rya EPEMER,yatangaje ku mugaragaro ko agarutse mu itorero rye ku munsi w”ejo tariki ya 24 Mata uyu mwaka.
Iki gikorwa cyabereye ku rusengero rwa ADEPR Kanombe aho uyu mushumba yasengeraga ndetse aba no muri korali.Mu kiganiro na Isange.com,Bishop Anastase yavuze ko ashimira Imana imugaruye kandi ko asanga igihe cye cyari kigeze ngo agaruke mu itorero rye.Bishop Anastase akomeza avuga ko icyo yagombaga gukora muri EPEMR yagikoze bityo ko ari umugisha nÄbyishimo kugaruka mu itorero rye.
Uyu mushumba kandi akomeza avuga ko atigeze akora ibyaha byatuma atagaruka mu itorerto rye bibaye ngombwa,ku bwe rero asanga igihe kigeze ngo agaruke mu itorero rye ADEPR.Uyu mugabo nyuma yo kuvuga ko agarutse yishimiwe bikomeye n”abakristu b”itorero rye maze ahita asubizwa ako kanya muri korali yabarizwagamo.
Mu kiganiro n”Umushumba w”itorero ADEPR ry”akarere ka Kicukiro wari unahagarariye ubuyobozi bukuru,Past Ruyenzi Erneste yasobanuye ko itorero rye ritewe ishema no kwakira uyu mukozi w”Imana nk”uyu wari waragiye none akaba agarutse.Abajijwe niba kuba umuntu yajya gutangiza ivugabutumwa ahandi maze nyuma akagaruka,ari ikintu gikwiye kwishimirwa n”itorero nka ADEPR cyangwa ahubwo yagakwiye gushyigikirwa,Past Ruyenzi yavuze ko impamvu zo kwishima ari uko bagiye badasezeye ari ko ari umwanya mwiza wo kubaga ibibyibushye maze bagashima Imana.
EPEMR ni itorero ryagiranye imikoranire mibi na ADEPR,kuri ubu rikaba rimaze kugira amashami hirya no hino mu gihugu.
By :Nicodeme Nzahoyankuye.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
jeu.
26
août
2010
Muri Audience yo kuri uyu wa gatatu tariki ya 25 kanama, Papa Benedigito wa XVI yagarutse kubuzima bwa Mut.Agustini. Yatangiye agira ati:"mu buzima bwa buri wese muri twe hari abantu dukunda cyane, tukumva baturi hafi ku buryo bw'umwihariko. Bamwe bari mu biganza by'Imana, abandi turacyari kumwe muri uru rugendo rw'ubuzima; ni ababyeyi bacu, ni umuryango wacu, ni abarezi; ni abantu twagiriye neza, cyangwa ni abantu batugiriye neza. Ni abantu mu by'ukuri badufitiye runini". Papa yakomeje avuga ko ari byiza no kugira abo dusangira urugendo rw'ubuzima bwa Roho kandi ko buri wese yari akwiye kugira umutagatifu umubera urugero mu mu buzima bwa buri munsi, akamwigana. Yakomeje avuga ko ari byiza kumenya ubuzima bw'abatagatifu, umuntu agahera kuri bazina be mutagatifu.
Papa yavuze ko mu buzima bwe yazirikanye kuri Mut. Jozefu na Benedigito, ndetse no kuri Mut.Agustini. Yavuze ko bimwe mu byaranze Mut. Agustini ari ugushaka ukuri adahwema. Papa ati:"Ntabwo ari ukuri gucagase kudashobora kuzana amahoro ahoraho mu mutima Mut. Agustini yashakishaka, ahubwo yakurikiranye Ukuri nyakuri gutanga umurongo w'ubuzima, kukaba n'igicumbi umutima uboneramo ituze n'ibyishimo.
Yakomeje avuga ko Mut.Agustini yanyuze mu bihe bikomeye by'ubuzima, mumubabaro no mu gahinda, yagize amakosa akora, ariko ntiyigeze ahagarara ngo yumve ko yashimishwa n'akamuri gake yarimo areba. Papa ati "yamenye kureba mu ndiba y'umutima we abona ko, nk'uko abyandika mu gitabo cye yise "Confessions", uko Kuri, iyo Mana yashakishaga n'imbaraga ze zose, itari imuri kure, ko ahubwo yari ituye rwagati muri we.Yamubaye iruhande igihe cyose, ntiyigeze imutererana. Icyo yari itegereje ni ukwinjira burundu mu buzima bwe..."
Papa yarangije agira ati:"bavandimwe, ndagira ngo mbabwire mwese, ndetse nkabwira n'abari mu bihe bikomeye by'inzira y'ukwemera kwabo, nkabwira abitabira buhoro ibijyanye n'ubuzima bwa Kiliziya cyangwa se ababaho nk'aho Imana itabaho, ko mutagomba kugira ubwoba bw'Ukuri, ntimuzigere mucikisha inzira igana kuri uku kuri, ntimuzigere mureka gushakisha ukuri kuzuye kuri mwebwe no kubintu, mwifashishije ijisho ry'umutimanama. Imana ntizabura kuduha Urumuri kugira ngo tubone, n'ubushyuhe bwumvisha umutima wacu ko idukunda ko kandi yifuza ko natwe twayikunda".


text:
mer.
06
juil.
2011
IRIBURIRO
Kwigisha abantu bakuze gusoma, kwandika no kubara ni igikorwa kiri muri gahunda ya Leta yo kugeza uburezi kuri bose. Mu rwego rwo kunganira Leta gushyira mu bikorwa iyo gahunda, Caritas ya Diyosezi ya Byumba yashyizeho Porogaramu y’Ikangura no Guhugura muri Caritas ya Diyosezi yitwa AFOCAD (Animation-Formation Caritas Diocésaine). Iyi Porogaramu Caritas ya Diyosezi ya Byumba ikaba iyiterwamo inkunga na Caritas y’Ubusuwisi n’iya Ligizamburu kuva mu mwaka w’1998 kugeza mu mwaka wa 2010 kuko muri uyu mwaka wa 2011 Caritas ya Ligizamburu yasezeye bityo bigatuma n’ibikorwa by’iyi Porogaramu bigabanuka cyane. Bimwe mu bikorwa by’ingenzi iyi Porogaramu yagezeho, harimo kwigisha abantu bakuze gusoma kwandika no kubara ibinyujije mu masomero arenga 85 ari mu maparuwasi 15 ya Diyosezi ya Byumba havuyemo gusa Paruwasi ya Mutete na Gituza. Ayo masomero dukunze kwita mu magambo ahinnye y’igifaransa CAAR (Centre d’Alphabétisation et d’Animation Rurale ) akaba yarafashije abantu benshi kumenya gusoma, kwandika no kubara ku buryo bamwe mu barangije bahisemo no gukomeza gahunda y’amashuri isanzwe nk’uko turi buze kubibona muri iyi nyandiko.
Iyi nyandiko ikaba igamije gufasha abasomyi kurushaho gusobanukirwa n’imikorere y’ayo masomero n’ibyagezweho kugeza ubu tubifashijwemo na Porogaramu AFOCAD.
IMIKORERE Y’AMASOMERO YA POROGARAMU AFOCAD
Nk’uko twabikomojeho, Porogaramu AFOCAD yari ifite amasomero arenga 85 mu mpera z’umwaka wa 2010. Ayo masomero akaba yigisha abantu bakuze gusoma no kwandika hakoreshejwe uburyo bushya bwitwa URWEGO (L’Echelle) bufasha umuntu mukuru kumenya gusoma, kwandika no kubara mu gihe kitarenze amezi atandatu. Ubwo buryo bushya bwo kwigisha abantu bakuze gusoma, kwandika no kubara bwatangiye gukoreshwa muri Nyakanga 2008 tubifatanyijemo na Porogaramu ya ADEPR yigisha gusoma no kwandika.
Kuri buri somero mu masomero 85 Caritas ya Diyosezi ifite, hari abigisha babiri (2) b’abakorerabushake bahuguwe ku buryo bushya bwo kwigisha gusoma, kwandika no kubara. Buri somero ryihitiramo iminsi itatu (3) mu cyumweru ibabereye no ku masaha ababereye ku buryo biga amasaha atatu. Akenshi, abigishwa bakunze guhitamo kwiga nyuma ya saa sita, guhera saa munani bavuye mu yindi mirimo.
Uretse kuba Porogaramu AFOCAD ihugura abigisha b’amasomero, itanga n’ibikoresha binyuranye birimo ibitabo by’abigisha n’abigishwa, ingwa, ibibaho, “pancartes” zabugenewe mu kwigisha abantu bakuze gusoma kwandika no kubara, incamurongo, amakaye y’abigisha yo guteguriramo no gukoreramo raporo, amakaye bakurikiraniramo ubwitabire bw’abigishwa, impapuro bakoresha mu isuzumabumenyi ry’abigishwa, n’ibindi.
Kugira ngo tubashe gukurikirana uburyo abigishwa bagenda biyungura ubumenyi mu kwiga gusoma, kwandika no kubara, buri kwezi na buri mezi atatu bahabwa isuzumabumenyi. Isuzumabumenyi rya buri kwezi ritegurwa na buri Paruwasi ukwayo naho isuzumabumenyi rya buri gihembwe ritegurirwa ku rwego rwa Diyosezi kuko riba ari rimwe ku maparuwasi yose.
Abigisha b’amasomero ya buri Paruwasi bagirana inama buri kwezi igamije kugira ngo basuzumire hamwe aho igikorwa cyo kwigisha kigeze, imbogamizi bahura nazo ndetse hkabaho n’uburyo bwo guhugurana hatangwa isomo ntangarugero ku bigisha, bityo bazkarushaho kunoza uburyo bukoreshwa bwo kwigisha gusoma kwandika no kubara.
Mu masomero kandi, abigishwa ntibiga gusoma, kwandika no kubara gusa. Hari izindi nyigisho zibiherekeza mu rwego rwo gukangurira abaturage kwiteza imbere. Ingingo zibandwaho zirimo akamaro ko gukorera mu mashyirahamwe n’amakoperative, kubaha uburenganzira bwa muntu n’ubutabera, kurwanya no gukumira icyorezo cya SIDA, Kwirinda indwara zinyuranye nka Marariya n’igituntu, Isuku y’ibanze mu iterambere ry’abaturage n’izindi.
UMUSARURO WAGEZWEHO MU KWIGISHA GUSOMA, KWANDIKA NO KUBARA
Kuva muri Nyakanga 2008 kugeza mu Ukuboza 2010 hari hamaze kurangiza abigisha ibihumbi bitatu n’ijana na cumin na babiri (3 112) bahawe impamyabumenyi mu masomero 85 kuri 89 Caritas ya Diyosezi yari ifite mu maparuwasi 15.
Iyo ugereranyije, imitsindire y’abiga gusoma, kwandika no kubara igera kuri 80% mu masomero yose. Ni ukuvuga ko ku bigishwa ijana baba bari ku isomero, 80 batsinda neza ku buryo babonye impamyabumenyi. Abadashoboye gustinda neza bongererwa amezi atatu yo kwiga kugira ngo bazabashe nabo kubona impamyabumenyi.
Mu masomero kandi nk’uko twigeze kubivuga haruguru, niho abigishwa bakangurirwa kwibumbira hamwe mu rwego rwo kwiteza imbere. Muri urwo rwego, abigishwa bagera ku gihumbi na Magana abiri na batanu (1 205) bahisemo ku bushake bwabo kwibumbira mu makoperative ari hirya no hino mu maparuwasi ku buryo bibafasha no kwiteza imbere mu bukungu.
Ku myaka yabanjirije umwaka wa 2008, abigishwa babonye impamyabumenyi bangana n’ibihumbi bibiri na mirongo inani na batandatu (2 086). Ni ukuvuga ko Caritas ya Diyosezi ya Byumba ibinyujije muri Porogaramu AFOCAD imaze kwigisha abantu bose hamwe ibihumbi bitanu n’ijana na mirongo cyenda n’umunani (5 198) bahawe impamyabumenyi.
Ikigaragara ni uko abarangije kwiga bose byabagiriye akamaro ndetse bikagirira n’imiryango yabo. Icyo twavuga bibamariye ni uko ubu abantu batari bazi gusoma no kwandika bashobora kwisomera ubutumwa bohererejwe na bagenzi babo cyangwa bakabasha gukurikirana imyigire y’abana babo basoma ibyo banditse mu makaye, babasha kwisomera ibyapa biyobora abagenzi ku mihanda, babasha kwisomera Bibiliya bityo bakarushaho gusobanukirwa n’ijambo ry’Imana, babasha kwisomera udutabo tw’inyigisho z’ubuhinzi n’ubworozi bwa Kijyambere ku buryo bibagirira akamaro mu kunoza ubuhinzi n’ubworozi. Byongeye kandi, ubumenyi bahabwa mu masomero butuma abarangije kwiga bashobora kubona imirimo imwe n’imwe mbere batabonaga nk’urugero hari abagiye bahabwa akazi k’ubupuranton, abashoboye gukorera impusa zo gutwara imodoka, hari n’abatorerwa kujya mu myanya y’ubuyobozi bw’ibanze kandi bakabikora neza babikesha kuba bazi gusoma, kwandika no kubara.
Mu maparuwasi amwe n’amwe nko muri Paruwasi ya Byumba ku isomero rya MUHONDO, hari abarangije kwiga gusoma, kwandika no kubara bahitamo gukomeza amashuri yabo mu mashuri abanza kugira ngo bazakomeze no mu yisumbuye. Ibi bikaba bitanga icyizere ko amasomero ya Porogaramu AFOCAD ari inzira nziza yo kurwanya ubujiji no guteza imbere uburezi bwa bose.
Ibikorwa byo gukangurira abiga gusoma, kwandika no kubara ndetse n’abatuye imiryango remezo y’icyitegererezo ku ngingo zimwe na zimwe nko ku bijyanye n’ubuzima, gufashanya no guterana inkunga, guteza imbere gukorera mu matsinda yo kwiteza imbere cyangwa amashyirahamwe n’amakoperative byatumye habaho ingaruka nziza zikurikira:
- Gufashanya mu gutanga ubwishingizi mu kwivuza(mutuelle de santé);
- Kunoza imikorere no guhuza ibikorwa byabo;
- Gusura abarwayi kwa Muganga ndetse no gusura abagororwa aho bahabwa ibiribwa;
- Gufasha abatagira aho baba bubakirwa amazu kubera ko abantu bakangurirwa n’ibikorwa by’urukundo (Amazu arenga 2500 akaba yarashoboye kubakwa muri Diyosezi yose kuva muri 1998 kugeza mu mpera za 2010);
- Kwigurira imifariso baryamaho (matelas), intebe zo kwicaraho mu rugo, ameza n’ibindi bikoresho byo mu rugo;
Uretse ibi bikorwa n’abantu bakanguwe na Porogaramu AFOCAD ibinyujije mu masomero no mu miryango remezo y’icyitegererezo, ubu abaturage benshi bo mu yindi miryango remezo bigira kuri ibi bikorwa byiza ku buryo nabo batangiye kubikora iwabo biturutse kuri izi nyigisho.
INGORANE ZIBANGAMIYE IMIGENDEKERE MYIZA Y’IGIKORWA CYO KWIGISHA GUSOMA, KWANDIKA NO KUBARA
N’ubwo kwigisha gusoma, kwandika no kubara byageze ku musaruro ushimishije, baca umugani mu Kinyarwanda ngo “Nta byera ngo de!” Amasomero ya Porogaramu AFOCAD afite ingorane zishingiye kuri ibi bikurikira:
- Ubwitabire buke bw’abigishwa ku buryo hari aho usanga isomero rifite abigishwa batarenze cumi na batanu (15), nyamara muri gahunda yacu, icyumba kimwe cy’isomero cyagombye kugira nibura abigishwa mirongo itatu (30);
- Abayobozi bamwe b’ibanze badashyira ingufu zihagije mu gukangurira abaturage kwitabira kwiga gusoma, kwandika no kubara;
- Amikoro make ku buryo hari aho iki gikorwa kidashobora kugera;
- Kuba hari abaterankunga bamwe bafite amikoro ahagije kurusha Caritas ya Diyosezi, bityo bagatanga agahimbazamusyi kagaragara ku bigisha ndetse no ku bigishwa bigatuma abakoranaga na Gahunda yacu bigendera bagasanga ababaha agahimbazamusyi;
- Imyumvire ikiri hasi kuri bamwe mu baturage batazi gusoma, kwandika no kubara ituma batitabira iki gikorwa cyo kwiga gusoma, kwandika no kubara;
- Abarangije bamwe barongera bakibagirwa ibyo bari barize kubera kudashyira mu bikorwa umunsi ku munsi ibyo bize.
UMWANZURO
Dukunze kuvuga ngo « Kwiga ni uguhozaho ». Kwigisha abantu bakuze gusoma, kwandika no kubara ni igikorwa cyiza ariko gisaba ko inzego zose zaba iz’imiryango itegamiye kuri Leta, zaba iza Leta zibigiramo uruhare rugaragara. Ubufatanye muri iki gikorwa burakenewe mu rwego rwo gukangurira abatazi gusoma, kwandika no kubara kugana amasomero. By’umwihariko, abafatanyabikorwa bafite muri gahunda zabo kwigisha gusoma, kwandika no kubara bagomba gutahiriza umugozi umwe kugira ngo ingorane zigenda zivuka bazibonere umuti uboneye.
Abarangije kwiga, ntibagomba kugenda ngo bituramire ngo aha twararangije, kuko iyo badakomeje kwitoza gusoma no kwandika babyibagirwa vuba. Ni ngombwa ko habaho uburyo burambye bwo kubakurikirana no kubafasha kubona ibitabo n’ibinyamakuru byo gusoma mu buzima bwabo bwa buri munsi. Urugero rwiza rw’abarangiza bagakomeza amashuri abanza ndetse n’ayisumbuye ni urwo gushyigikirwa kuko burya kwiga ntibisaza. Nidushyigikire uburezi bwa bose, dushyira imbaraga mu gikorwa cyo kwigisha gusoma, kwandika no kubara bigamije guteza imbere abaturage.
BIZIMUNGU Jean Baptiste
Umuhuzabikorwa bya Porogaramu AFOCAD


text:
Umuyobozi w’itorero Amazing Grace Reformed Church, Pastor Ngarambe Albert, unamenyerewe cyane kuri Radio Ubuntu butangaje , avuga ko mu myaka 4 mbere yo gukizwa, yakoze ibyaha bitandukanye ariko cyane cyane ngo icyari cyaramubase ni itabi, ku buryo yananirwaga no kwihangana akarijyana mu mufuka w’ikoti agiye muri repetisiyo (imyitozo y’abaririmbyi) muri Korari, kugira ngo niyumva inyota imurembeje yinyabye ahantu asomeho.
Yakiriye agakiza mu mwaka 1976 ubwo yari afite imyaka 19 ariko ngo mu gihe cy’imyaka 4 mbere yo gukizwa , yanyweye itabi kuburyo yemeza ko nubwo hari abantu benshi bashaje banywa itabi, ariko batigeze barinywa nk’uko we yabikoze.
Ngarambe avuga ko kandi ngo nta bwoko bwaryo bwariho muri icyo gihe atanyweye. Ati”Ndakubwiza ukuri mu myaka 4, itabi nanyoye, byarimo nka dayimoni yindi irenze ntabona uko nkubwira ku buryo numvaga ntarinkora kunyota.’’
Mu kiganiro yahaye ubugingo.com, ahamya ko yagerageje gukoresha amayeri yose kugira ngo hatagira umenya ko yanyoye itabi, arimo nko kurya ibitunguru kugira ngo ritanukira abantu, no kwisiga amacypre (ubwoko bw’ibyatsi). Gusa yari abihiwe n’ubwo buzima kuko nta munezero yagiraga mu mutima ndetse yahoraga yiyambaza Imana ngo imukize.
Ati’’ Nifuje agakiza mu mbaraga zose ndagashakisha, nigeze kumara imyaka 3 nzindukira muri twibature, nsaba Umwuka wera kuko icyo gihe batwigishaga ko ubatijwe mu Mwuka wera aribwo ushobora gukizwa neza, mpora ndirimba ko ari Yesu gusa wankura muri ubwo buzima.”
Pastor Ngarambe avuga ko yaje gukizwa ari mu rusengero nyuma yo kumva ubuhamya bw’abana b’abakobwa babohotse ingoyi ya satani. kuri ubu akaba ashima Imana ko yamukikije akava mu bubata bwa Satani, ahora abana na Yesu umunsi ku munsi, kandi agerageza byose ngo abe maso kuko ategereje kugaruka kwa Yesu nk’abandi bakristo.
Akimara gukizwa, Pastor Ngarambe,akomeza avuga ko yatangajwe n’uburyo abohotse, atangira koryoherwa n’agakiza,yikubita hasi imbere y’iteraniro,mbese yumva atuwe umutwaro uremereye cyane.Ati’’Namaze iminsi 3 nikingiranye mu cyumba ntarya ndira, gusa natekereza aho Yesu ankuye nkumva umunezero.
Nubwo Kunywa itabi n’ibindi byaha ngo yabikoraga ari mu idini rya Pentekote , ari n’umuririmbyi muri Korali , ngo yahoraga yumva ahagaritse umutima kuko yari azi neza ko ibyo akora ari bibi.
Nshuti usoma ubu buhamya, ushobora kuba nawe, satani yarakugize imbata y’ikintu runaka, ukwiye kumenya ko muri Kristo Yesu harimo imbaraga, zibashisha umuntu kubaho ubuzima bwejejwe, usenge usabe Imana ikuzuze, igukize, kugira ngo uzumve impanda ubwo Umwami Yesu azaba agarutse. Imana iguhe umugisha.


text:
Luka 13:34 - "Ayii! Yerusalemu, Yerusalemu we, wica abahanuzi ugatera amabuye abagutumweho! Ni kangahe nashatse kubundikira abana bawe, nk’uko inkoko ibundikira imishwi yayo mu mababa yayo ntimunkundire?
Aya magambo Yesu yavugiye i Yerusalemu yanteye gutekereza ku mubano w’abantu bo mu gihe cyacu n’Imana. Abantu Imana yiremeye, abantu Imana yironkeye, abantu Imana yakunze urukundo rwose ariko ikibabaje ni uko benshi batamenya neza agaciro k’urukundo bahawe. Byanyibukije akababaro umuntu aterwa no gukunda umuntu utabibona ngo abihe agaciro.
Yesu avuga ku rukundo akunda Yerusalemu yabigereranije n’umubano w’inkoko n’imishwi rugizwe n’ibikurikira:
1) Inkoko niyo igaburira imishwi. Imishwi ivuye ku nkoko yicwa n’inzara!
2) Inkoko niyo irinda imishwi imbeho. Imishwi myinshi yicwa n’imbeho kubera kuva kuri nyina!
3) Inkoko niyo ibera maso imishwi. Imishwi ivuye ku nkoko ihura n’agaca, ikizu, injangwe, inturo, n’ibindi bikoko bihiga ubuzima bw’umushwi.
Maze gutekereza cyane kuri iri jambo, nasanze nta handi hari amahoro, urukundo, umutekano, imibereho y’umushwi nko mababa ya nyina. Niko natwe bimeze. Hirya ya Yesu ni mu kaga. Kuva muri Yesu ni nko gusohokera (gutemberera)mu rupfu.
Ni kangahe wisanga hanze ya Yesu? Garuka mu mahoro, mu rukundo no mu mutekano w’ubugingo bwawe!
Mugire umunsi mwiza mwese!
Fidèle MASENGO, Foursquare Church Kimironko masengof@yahoo.fr


text:
sam.
09
juil.
2011
UBUTUMWA BUGENEWE ABAKRISTU KU MUNSI MUKURU W’ABALAYIKI
Tariki ya 3 Nyakanga 2011
“DUSHINGE IMIZI MURI YEZU KRISTU” (Kol 2,7).
UBUTUMWA BUGENEWE ABAKRISTU KU MUNSI MUKURU W’ABALAYIKI W’2011
(Amasomo: Zakariya 9,9-10; Abanyaroma 8,9.11-13; Matayo 11,25-30)
Bakristu bavandimwe, umwaka ushize twahimbaje Yubile y’imyaka 25 yari ishize abalayiki bo mu Rwanda tubonye urubuga rwo gusohorezamo ubutumwa bwacu. Uwo mwaka wahuriranye n’umwaka w’ubusaserdoti. Twagize igihe gihagije cyo kuzirikana ku butumwa bwacu nk’abalayiki, ari nako dusabira ku buryo bw’umwihariko abasaserdoti kuba indahemuka ku butumwa bwabo. Abasaserdoti batorwa mu miryango y’abalayiki kandi bagatorerwa gusohoza ubutumwa bwa Yezu muri iyo miryango. Niba rero twiyumvisha neza agaciro k’umusaserdoti muri Kiliziya, twebwe abakristu b’abalayiki tugomba kurushaho kwita ku burere bw’abana bacu, cyane cyane tubashyigikira mu buzima bwo kwitegura kuba abasaserdoti. Koko rero bakristu, bavandimwe, ntiduhwema kubabwira ko Kiliziya y’ibanze ari ingo zacu, ko ari imiryango dukomokamo. Mu ngo zacu, mu miryango yacu, ni ho uburere bw’ibanze butangirwa. Ariko ikigaragara ni uko muri iki gihe usanga uburere bw’abana bwaradohotse mu miryango myinshi y’abakristu, aho usanga umwana yarabaye terera iyo. Mu ngo nyinshi z’abakristu ntibagisenga, ntibagihabwa amasakramentu cyangwa ngo bayaheshe. Niba rero dushaka abasaserdoti beza, niba rero dushaka abakristu beza, niba rero dushaka abanyarwanda beza, baharanira amahoro, urukundo n’ubutabera, niturere abana bacu gikristu,
maze bazakure koko bashinze imizi muri Kristu.
Mu Isomo rya mbere twumvise Umukiza woroshya kandi uzanye amahoro. Umukiza tugomba gushoramo imizi yacu. Uwo nta wundi ni Yezu Kristu. Yari yarahanuwe n’abahanuzi nka Zakariya watubwiye ko ari umukiza woroshya kandi uzaniye abatuye isi yose amahoro. Natwe rero abamuyobotse, dusabwa guharanira kugira amahoro no kuyatanga, nibwo koko tuzaba dushinze imizi muri we. Koko, rero uwashinze imizi muri Yezu Kristu agira amahoro. Kugira amahoro ntibishatse kuvuga igihe cy’umutekano kitarangwamo intambara gusa, cyangwa se ngo bivuge kugira ubuzima bwiza gusa, ahubwo kugira amahoro ni ukumva utuje mu mutima, bityo rero, uwashinze imizi muri Kristu agira amahoro y’umutima kandi akayaha n’abandi. Mutagatifu Yakobo niwe uvuga ati: Imbuto y’ubutungane ibibwa mu mahoro, ku baharanira amahoro”(Yak 3,18).
Icyaha burya nicyo gituma abantu babura amahoro. Koko rero, ahari akarengane, ahari urwango, ahari amakimbirane, nta mahoro ashobora kuhaba. Muri iki gihe, twumva ku ma Radiyo ko mu bihugu binyuranye byo hirya no hino ku isi havugwa intambara, zihitana abantu benshi b’inzirakarengane. Abo bavandimwe bacu badafite amahoro tubasabire kwihangana no gushyira amizero yabo muri Yezu Kristu we utanga amahoro y’ukuri. Yezu niwe utuzanira amahoro nyayo kuko yatsinze icyaha. Ariko ayo mahoro azasendera neza ubwo Yezu Kristu azaba agarutse kuko ari bwo icyaha kizarimburwa burundi mu bantu.
Nk’uko nanone twabyumvise mu isomo rya mbere, uwashinze imizi muri Kristu arangwa n’ubutabera, akirinda akarengane. Abahanuzi ba Israhelí, cyane cyane umuhanuzi Amosi, bakunze kwamagana akarengane. Umuhanuzi amosi yakamaganye muri aya magambo: “Bariyimbire abahumanyije ubutabera, birengagiza gukiranura abandi. Banga uwibutsa ubutabera mu rukiko, uvuga ukuri bakamwanga urunuka. Ubwo rero muryamira umutindi mukamutwara umugabane we w’ingano, ayo mazu mwubakishije amabuye abaje, ntimuzayabamo; iyo mizabibu myiza mwateye ntimuzanywa divayi yayo. Kuko nzi umubare utabarika w’ibicumuro byanyu, n’ububi bw’ibyaha byanyu, mwe murenganya intungane, mukakira indishyi z’amahugu, mugatera ijanja abakene babatakambiye mu rukiko”( Amos 5,7.10-12).
Uwashinze imizi muri Kristu, aharanira kuba intungane. Mu isakramentu rya Batisimu n’iry’ugukomezwa duhabwa Roho Mutagatifu, ni we udutagatifuza, akatugira abana b’Imana. Nibyo Petero Mutagatifu atubwira agira ati: “Naho mwebwe muri ubwoko bwatoranyijwe, imbata y’abaherezabitambo ba cyami, ihanga ritagatifu, umuryango Imana yironkeye, kugira ngo mujye mwamamaza ibigwi by’Uwabahamagaye, abavana mu mwijima, akabinjiza mu rumuri rwe rw’agatangaza, mwebwe abatari umuryango w’Imana kuva kera, ubu ngubu noneho mukaba mwarabaye umuryango wayo, mwebwe mutari abo kugirirwa imbabazi, ubu ngubu noneho mukaba mwarazigiriwe”(1 Pet 2,9-10).
Ni nabyo twumvise mu isomo rya kabiri, aho Pawulo Mutagatifu adusaba kuba koko ingoro za Roho Mutagatifu. Umuntu utuwemo na Roho Mutagatifu ntarangwa n’ibikorwa by’umubiri, ahubwo agengwa n’ibikorwa bya roho.
Ibikorwa by’umubiri ni: ubusambanyi, ubuhabara, ubwomanzi, gusenga ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, inzika ubusinzi, ubusambo, n’ibindi nk’ibyo(Gal 5,19-21). Ingaruka z’abakora nk’ibyo ni uko nta murage bazahabwa mu Bwami bw’Imana.
Naho imbuto za Roho ni: urukundo, ibyishimo, amahoro, kwihangana,ubugwaneza, ubuntu, ubudahemuka, imico myiza, kumenya kwifata.(Gal 5,22-23).
Muri iri isomo rya kabiri, Pawulo Mutagatifu aradusaba kuba koko ingoro za Roho Mutagatifu. Aradusaba kureka ibikorwa byangiza umubiri, ahubwo tukera imbuto za Roho arizo: urukundo, ubugwaneza, aradusaba gukomera ku ngabire twahawe muri Batisimu ziduca ku ngoyi y’icyaha, zikatugira abana b’Imana, abavandimwe ba Yezu Kristu n’ingoro za Roho Mutagatifu.
Pawulo Mutagatifu aratwibutsa ko umwenda turimo ari uguharanira ubugingo bw’iteka tubuganizwamo na Roho w’Imana.
Mu Ivanjiri yanditswe na Mutagatifu Matayo 11,25-30, iratwumvisha isano ikomeye iri hagati y’Imana Data na Yezu Kristu. Imana Data ifite ububasha bwose mu ijuru no mu nsi; Mwana wenyine ni we Data yahaye ubwo bubasha. Mwana kandi nawe afite ububasha bwo guhishurira amabanga y’Imana Se uwo yishakiye, cyane cyane abaciye bugufi. Koko rero, inyigisho za Yezu zikunda kwunvwa n’abaciye bugufi, ni ukuvuga abafite umutima woroshya. Abo ni bo Pawulo Mutagatifu atubwira muri aya magambo: “Twebwe koko si ubwenge bw’isi twahawe, ahubwo ni Roho ukomoka ku Mana twahawe kugira ngo tumenye ibyiza Imana yatugabiye ku buntu”(1 Kor 2,12).
Balayiki bavandimwe, uwashinze imizi muri Kristu amenya ibyiza binyuranye Imana yamugabiye, maze akayibishimira. Uwashinze imizi muri Kristu, ashishikazwa no kumenya Kiliziya ya Yezu kandi akayikunda. Gukunda Kiliziya, ni ukubaha abayobozi bayo, ni ukugira uruhare mu kuyubaka.
Muri iki gihe, hari abakristu b’abalayiki benshi kandi bo mu byiciro binyuranye, bitabira gufasha Kiliziya yabo kugira ngo itere imbere. Abo bose turabashimira. Ariko hari n’abandi bigira ba ntibindeba, bakumva ko Kiliziya ari iya Papa, Abepiskopi, abasaserdoti n’abihayimana gusa. Bene abo ni bo usanga ari indorerezi muri Kiliziya, turabasaba kwikubita agashyi, bakumva ko Kiliziya ari iy’ababatijwe mu izina rya Yezu Kristu bose. Ko twese duhamagarirwa kuyubaka, mu rugero buri wese abishoboyemo kandi akurikije n’ingabire yahawe, nta kwitana ba mwana.
Gushinga imizi muri Kristu ni ugukurikiza amahame n’amabwiriza bya Kiliziya. Ni ukwitabira gufasha Paruwasi yawe, Santarari yawe, umuryangoremezo wawe. Ni ugutanga ituro rya Kiliziya, ukitabira kujya mu nama z’abakristu, no gusengera hamwe n’abandi. Ni ukwitabira gukora ibikorwa by’urukundo, nko gufasha abakene, impfubyi ,abapfakazi n’abandi bose batagira kivurira.
Yezu Kristu ati: Nimungane mwese, abarushye n’abaremerewe, jye nzabaruhura. Koko rero Kristu ni uburuhukiro bw’abarushye n’abaremerewe. Imitwaro yacu (imitwaro y’isi), dufite uyidutura tukamererwa neza mu mitima yacu.
Izo mpuhwe z’Imana, Umuhire Papa Yohani Pawulo wa 2 na we yarazigaragaje mu mibereho ye. Ni nayo mpamvu ku itariki ya 1 Gicurasi muri uyu mwaka, Papa Benedigito wa XI yamushyize mu rwego rw’abahire. Papa Yohani wa 2 yabaye koko Intumwa y’impuhwe z’Imana mu bantu, aba n’inshuti y’u Rwanda by’umwihariko. Turamushimira uruhare yagize mu guteza imbere abalayiki, abashishikariza gukunda Kiliziya no kuyubaka. Imbuto twabonye mu mwaka wa Yubile ni we tuzikesha, cyane cyane ko insanganyamatsiko twagendeyeho muri uwo mwaka, yavuye mu butumwa yatugejejeho ubwo hari hashize imyaka 20 atanze ubutumwa bushishikariza abalayiki kwamamaza Inkuru Nziza yise “ Namwe nimujye mu muzabibu wanjye”(Mt 20,7).
Mu mwaka wa 1990, ubwo Nyirubutungane Papa Yohani wa 2 yasuraga u Rwanda, yatugaragarije ko akunda igihugu cyacu koko, kandi adusigira n’ibintu byinshi tuzajya tumwibukiraho. Ubwo yabonanaga n’abakristu bari mu nzego z’ubuyobozi n’abandi bagize amahirwe yo kwiga, yabashishikarije gukunda Kiliziya no kugira uruhare mu kuyubaka. Urubyiruko yarusabye gukundana no kuba inkunzi z’amahoro cyane ko, yasuye igihugu cyacu ubwo cyari cyugarijwe n’ibibazo binyuranye birimo ivangura rishingiye ku bwoko no ku turere, n’ibindi. Abahinzi yabashishikarije gukunda umurimo wabo kuko ari wo utunze abanyarwanda benshi, ashyira n’urwibutso rw’amasuka abiri muri Paruwasi ya Kamonyi (Kabgayi). Yashinze ikigo cy’abana b’impfubyi (Urugo rw’i Nazareti) i Mbare muri Diyosezi ya Kabgayi. Yashyize Kiliziya y’i Kabgayi mu rwego rwa Bazilika. Kwemeza ko Umubyeyi Bikira Mariya yabonekeye i Kibeho nabyo byabaye mu gihe Papa Yohani wa 2 yayoboraga Kiliziya. By’umwihariko ariko, Papa Yohani Pawulo wa 2, ntituzamwibagirwa mu mateka y’u Rwanda, kuko ari we wabaye uwa mbere ku isi yose watinyutse kwamagana amarorerwa ya jenoside yakorewe abatutsi mu Rwanda mu mwaka wa 1994 kandi agahamya kumugaragaro ko ayo marorerwa yakorerwaga mu Rwanda yari jenoside.
UMWANZURO
Balayiki bavandimwe, mu gusoza iyi nyigisho, twongere twibukiranye ibi:
- Urugo rugomba gushingira kuri Kristu, abarugize bakamenya ko ari ubutumwa bw’Imana akaba ariyo bashakashaka kurusha ibindi.
- Urugo rwubakiye ku Ijambo ry’Imana, Yezu arugereranya n’urw’umunyabwenge wubakiye inzu ye ku rutare (Mt 7,24-27)
- Ingo zishingiye ku kindi kindi, izo ngo Yezu azigereranya n’ingo z’abasazi zubakiye ku musenyi.
- Bene izo ngo nizo zugarijwe n’ibi bikurikira: kutarangiza neza inshingano z’urugo, gucunga nabi umutungo w’urugo, nta burere bw’abana, nta munezero w’abashakanye, ubuhemu butera ugutandukana kw’abashakanye kwa hato na hato n’ibindi.
Hari n’indi mitwaro abantu bikoreye, twavuga:
Ubwoba bw’ejo hazaza, butuma dushakira ubuzima mu kujya mu bapfumu, gufata inzozi nk’ukuri, guhurira aho bavuze amabonekerwa hose, abahanuzi b’ibinyoma, abarondozi. Kutubaha ubuzima (gukuramo inda, kunywa ibiyobyabwenge, ubwicanyi, kwiyahura). Buri mukristu ahamagarirwa kwirinda ibikorwa byose binyuranyije n’amahame y’ukwemera kwa Kiliziya nk’uko amategeko ya Kiliziya abiteganya.
Ku birebana n’urubyiruko, turarushishikariza kutigana ibihe turimo bibatera kurarikira ibyifuzo by’umubiri birwanya roho (irari ry’umubiri, gushaka gukira vuba mu buryo Butaré bwo, ubwomanzi, kwangana, kwiyahuza ibiyobyabwenge n’ibindi nk’ibyo.
INGAMBA TWAFATA
Ingo z’abakristu nizihagurukire umuco w’isengesho ryo mu rugo kuko urugo rudasenga rurasenyuka. Umushyikirano w’abagize urugo nuhabwe agaciro, kuko inama itagiriwe mu kirambi ica ikirago. Ubuzima bwacu bwose tubukomora kuri Kristu, kandi ni we Mwami w’amahoro, uturindira ubuzima, niwe uturuhura imitwaro yacu agasakaza umunezero mu mitima yacu, ni we tuzamurikira ubuzima bwacu kuko ari we ntangiriro n’iherezo ry’ukubaho kwacu.
Mu gusoza kandi, dukomeze gusabira igihugu cyacu, cyane ko twitegura no guhimbaza umunsi mukuru wo kwibohoza , uzatubere umwanya wo gukomeza gusabira igihugu cyacu n’abayobozi bacu bo mu nzego zose.
Tubaragije mwese umubyeyi Bikira Mariya wa Kibeho.
Mgr Serviliyani NZAKAMWITA
Umwepiskopi wa Diyosezi ya Byumba akaba na
Prezida wa Komisiyo y’Abepiskopi ishinzwe ubutumwa bw’Abalayiki.


text:
Oct 15, 2015 Nsengimana Evariste Amadini 0
Pasiteri Rwaka uyobora itorero City Full of Goodness Temple ( Igicaniro cyuzuye ubwiza bw’Imana) yahamagariwe kujya guhumanura no kubohora abatuye ku butaka bwo mu gace ka Bumbogo aho u Rwanda rwa Gasabo rukomoka akaba ari mu karere ka Gasabo.
Pasiteri Rwaka Alphonsine uyoboye itorero City Full of Goodness Temple aganira na isange.com yavuze ko yabihamagariwe n’Imana kujya gutangirira umurimo w’ivugabutumwa mu misozi y’icyaro cya Bumbogo aho bitamworoheye kuhakorera kubera imihango ya gakondo yagiye ihakorerwa nko kuraguza, kubandwa no guterekera.
Akomeza avuga ko aka gace karanzwe n’abavubyi bavubaga imvura mu gihe cy’abami ubu niho yatumwe kujya gukorera umurimo utoroshye wo guhumanura aka gace n’abagatuye ndetse tukaba turi gutegura igiterane cy’imbaraga gifite insanganyamatsiko igira iti” Nimumubohore mumureke agende” dusanga muri Yohani 11, 41-44 kizatangira taliki ya 30 Ukwakira kikazarangira 01Ugushyingo 2015, kizitabirwa n’amakorari atandukanye n’abahanzi ku giti cyabo.
Itorero City Full of Goodness Temple rimaze umwaka rikorera i Bumbogo hafi y’akagari ka Musave kuko ryatangiye taliki 29 Ukwakira 2014.
By: Pasiteri Rugamba
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Reverand Pasiteri Antoine Rutayisire ahamya ko mu matorero menshi bakwiye kwigisha ijambo ry’Imana mu kuri no mu mwuka kugira ngo bigire umumaro wo gutuma umubare w’abakora ibyaha n’abagana inzira y’irimbukiro ugabanuka.
Mu Rwanda ndetse no ku isi havuka amatorero menshi umunsi ku munsi, ariko ugasanga n’ubundi imbuto z’abayasengeramo zidakwiriye abihannye. Ibi bituma abenshi bagana irimbukiro cyangwa batazabona ubwami bw’Imana.
Reverand Pasiteri Antoine Rutayisire avuga ko bikwiye amatorero gutanga ubutumwa uko bikwiye kandi n’abakiristu na bo bakwiye kwakira ubwo butumwa bakava mu byaha kandi na bo ubwabo bakagira uruhare rwo kugarura izindi ntama kuri Yesu.
Reverand Pasiteri Antoine Rutayisire ngo asanga abashumba bakwiriye gutanga ubutima uko bikwiye
Avuga ko mu matorero anyuranye hataburamo ababi n’abeza kuko no mu bigishwa ba Yesu harimo Yuda. Ngo ahubwo abayobozi b’amatorero bakwiye gukora ibishoboka byose bakarandura urumamfu rwangiza abana b’Imana.
Agira ati : ” Icyo dukora twe ni ukubwiriza ubutumwa bwiza ababwumva bakabwumva bagahinduka. Gusa nk’uko Yesu yabivuze, ngo ‘mureke urumamfu rukurane n’ingano mu gihe cy’isarura bazabitandukanya’, ni ko bimeze. Mu matorero ya none harimo ababi n’abeza ariko twifuza ko n’abo babi bahinduka bakamenya Imana.”
Akomeza avuga ko n’ubwo bakora ibishoboka byose ngo abantu bahinduke, usanga hari abinangiye umutima bakaguma kuba babi bakora ibyaha. Avuga ko nta bushobozi bafite bwo kubuza abantu kureka gukora ibyaha kuko n’ubwo umubare munini ari uw’abadasenga, no mu itorero ubwaho abakiristu nabo bakora ibyaha.
Agira ati : ” Nta polisi tugira ngo iratuburiza abakristu gukora ibyaha. Yewe ntitwafata n’inkoni ngo tubakubite ngo bareke ibyaha. Icyo dukora ni ukubigisha ijambo ry’Imana, tukabasengera na Mwuka Wera akabidufashamo tukaba twatuma benshi bava mu nzira y’irimbukiro”.
akomeza agira ati : ” Na leta igira inzego zitandukanye zirinda umutekano nka polisi, ingabo z’igihugu, n’izindi . Ariko se kuki abantu bakomeza bakica amategeko? Ni nk’uko rero no mu nzu y’Imana abo ntibabura, badashaka kuva mu byaha. Ariko igihe kizagera urumamfu ruzarandurwe rutwikwe.”
Pasiteri Rutayisire asaba abayobozi b’amatorero kwigisha ijambo ry’Imana mu buryo bukwiriye batagamije inyungu zabo bwite, bakagira ubushake bwo kwigisha abakristu inyungu bavana mu gukizwa, ibyiza byo kujya mu ijuru bigatuma benshi mu bari kuzarimbuka bagaruka ku Mana. Akomeza avuga ko hamwe no kuyoborwa na Mwuka Wera wemeza iby’ukuri, gukiranuka n’urubanza, gusenga n’ijambo ry’Imana rizamurikira abantu bayo bagakizwa bakava mu byaha
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
3,340 total views, 1 views today


text:
Bugesera: Inka enye zapfuye zihawe ‘aside’
Mu Kagari ka Murama mu Murenge wa Nyamata mu Karere ka Bugesera haravugwa amakuru y’inka enye zapfuye zihumanyijwe nyuma yo guhabwa ‘aside’.
Amakuru agera ku IGIHE avuga ko tariki 8 Nzeri 2016, aribwo izi inka uko ari enye zapfuye nyuma yo guhabwa aside n’abantu batari bamenyekana.
Radiyo Rwanda yatangaje ko nyuma y’aho bigaragariye ko izo nka zahumanyijwe hahise hafatwa umwanzuro wo kuzitwika no kuzitaba kugira ngo hatagira abaturage bazirya.
Abaturage barimo na bene zo bavuga ko batazi impamvu amatungo yabo yishwe ahumanyijwe ngo cyane cyane ko nta n’uwari warabihanangirije nibura ababwira ko zibonera.
Umugabo umwe yagize ati “Izanjye zari eshatu. Harimo n’ifite amezi makuru , ntabwo byajya munsi ya miliyoni imwe n’igice.”
Undi ati “Nta kibazo cyo kuvuga ngo twoneshaga kuko nta n’umunsi n’umwe bari batwiyama.” Undi mugore yagize ati “Urugomo nk’urwo ntabwo twarugiraga.”
Ushinzwe ubworozi mu Karere ka Bugesera, Kayitankore Leonidas, nawe yemeza ko nyuma yo gupima izo nka byagaragaye ko zahumanyijwe ndetse bikaba ari yo mpamvu hafashwe umwanzuro wo kuzitwika no kuzitaba bitewe n’uko hagize umuturage uzirya yagira ingaruka zikomeye.
Yagize ati “ Tumaze kubyumva byabaye ngombwa ko tuza kuzipima ngo turebe icyo zazize, tumaze kuzisuzuma twasanze bazihaye aside bagiye bayishyira ku mababi y’ibiti inka zirya, twagiye dusanga aho bayisutse ku biti byagiye byuma kandi n’amababi yabyo yagiye atoboka.”
Ngo isuzuma ryaje kwerekana ibyo bibabi mu bifu by’izo nka hatatwa umwanzuro ko nta muntu n’umwe uzirya.
Bivugwa ko Poliisi y‘Igihugu yahise ita muri yombi abantu babiri bacyekwaho uruhare mu guhumanya izo nka enye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Yoweli 1
Yoweli avuga uko inzige zateye igihugu
1.Ijambo ryUwiteka ryaje kuri Yoweli mwene Petuweli. 2.Mwa basaza mwe, nimwumve ibi, kandi mutege amatwi abatuye mu gihugu mwese! Mbese hari ibimeze nkibi byabaye mu gihe cyanyu, cyangwa mu gihe cya ba so? 3.Mubitekerereze abana banyu, kandi abana banyu bazabitekerereze abana babo, na bo bazabitekerereze abuzukuruza. 4.Ibyashigajwe nuburima byariwe ninzige, kandi ibyashigajwe ninzige byariwe na kagungu, nibyashigajwe na kagungu byariwe nubuzikira. 5.Nimukanguke mwa basinzi mwe murire, namwe banywi binzoga mucure umuborogo, muririre vino iryoshye kuko muyiciweho mu kanwa kanyu. 6.Kuko ubwoko bukomeye kandi butabarika buteye igihugu cyanjye, amenyo yabwo ni nkimikaka yintare, kandi bufite ibijigo nkibyintare yimpfizi. 7.Bwononnye uruzabibu rwanjye numutini wanjye bwarawushishuye, burawukokora rwose burawutema, amashami yawo ahinduka umweru. 8.Boroga nkumwari wambaye ikigunira, kuko yapfushije umugabo wubugeni bwe. 9.Ituro ryifu nituro ryibyokunywa byaciwe mu nzu yUwiteka, abatambyi bakorera Uwiteka baraboroga. 10.Imirima yononwe igihugu kirirabuye, kuko imyaka yangijwe na vino yumuhama yakamye, kandi amavuta ya elayo yabuze. 11.Nimumwarwe mwa bahinzi mwe, namwe abahingira inzabibu nimuboroge, muririre ingano na sayiri kuko imyaka yo mu mirima irumbye. 12.Uruzabibu rwumye kandi umutini warabye, umukomamanga nimikindo na yo, nibiti byamapera ndetse nibiti byose byo mu mirima byumye, kandi umunezero ushira mu bantu. 13.Mwa batambyi mwe, mwambare ibigunira murire, namwe abakora ku gicaniro muboroge. Nimuze mukeshe ijoro mwambaye ibigunira, mwa bakorera Imana yanjye mwe, kuko ituro ryifu nituro ryibyokunywa byaciwe mu nzu yImana yanyu. 14.Mutegeke kwiyiriza ubusa, muhamagare iteraniro ryera, muteranye abakuru nabatuye mu gihugu bose baze ku rusengero rwUwiteka Imana yanyu, mutakire Uwiteka. 15.Tubonye ishyano, kuko umunsi wUwiteka ugeze hafi, uzaza ari uwo kurimbura kuvuye ku Ishoborabyose! 16.Mbese ibyokurya ntibyaduciriwe imbere tubireba, umunezero no kwishima bigashira mu nzu yImana yacu? 17.Imbuto zumiye mu mayogi, ibigega birimo ubusa, ibigonyi byarasenyutse kuko imyaka yumye. 18.Yemwe, nimwumve uko amatungo aboroga! Amashyo yinka yanāniwe kuko yabuze ubwatsi, imikumbi yintama yanyukiwe. 19.Ayii we, Uwiteka! Ni wowe ntakira kuko umuriro watsembyeho ibyanya byo mu butayu, kandi ibirimi byumuriro byatwitse ibiti byose byo ku misozi. 20.Ndetse inyamaswa zo mu ishyamba na zo zirakwifuza kuko imigezi yamazi yakamye, kandi umuriro watsembyeho ibyanya byo mu butayu.
Uri gusoma Yoweli igice cya:


text:
Yaba uwemera Imana ndetse yaba n’utayemera, bose hari ikibazo bahurizaho bakibaza impamvu hari igihe kigera umuntu agashiramo umwuka akajyanwa ahacecekerwa, aho atazongera kugira icyo akora.
Yaba uwemera Imana ndetse yaba n’utayemera, bose hari ikibazo bahurizaho bakibaza impamvu hari igihe kigera umuntu agashiramo umwuka akajyanwa ahacecekerwa, aho atazongera kugira icyo akora.
Ibi byibazwa cyane cyane iyo umuntu wakundaga ashizemo umwuka: inshuti, umuvandimwe, umuturanyi aho biba bigaragaye ko ubuzima bwe ku isi bushyizwe akadomo.
Abantu bapfa kubera icyo twakwita igicumuro cy’inkomoko cyo kutumvira kwa Adamu na Eva mu ngobyi ya Edeni. Imana yabūriye umuryango wa mbere ko nibica itegeko bagakora icyo yari yarababujije ibihembo byabo azaba ari urupfu nkuko tubisoma ngo “ariko igiti cy’ubwenge bumenyesha icyiza n’ikibi ntukakiryeho, kuko umunsi wakiriyeho no gupfa uzapfa.” (Itangiriro 2:17)
Iyo ukomeje ukareba, usanga mu byukuri uku ari na ko byagenze, kuko dusoma ngo “kuko ibihembo by’ibyaha ari urupfu…” (Abaroma 6: 23)
Adamu na Eva bari bararemewe kubana n’Imana by’iteka, ntabwo bari bazi icyo urupfu ari cyo n’icyo rusobanura. Satani yoheje Eva agwa mu cyaha asoroma kuri cya giti Uwiteka yari yarababujije maze aha n’umugabo ku rubuto yasoromye, nawe aba amugushije mu cyaha. Icyo cyaha ni cyo cyazaniye isi urupfu na bugingo n’ubu.
Kuva icyo gihe buri muntu wese wabyawe n’umugore afatanije n’umugabo bazana urubyaro ruvukana kamere yo gukora ibyaha, iyi kamere y’icyaha ituganisha ku rupfu.
Ibyaha byazanywe mu isi n’umuntu umwe, urupfu na rwo rukazanwa n’ibyaha nuko urupfu rugera ku bantu bose nkuko tubisoma muri ngo “kuko bose bakoze ibyaha ntibashyikira ubwiza bw’Imana” - Abaroma 5: 12
Iyo dusomye mu itangiriro 3, hagaragaza umuvumo waziye isi. Uyu muvumo wari ukubiyemo aya magambo kuri Adamu agira ati: “gututubikana kwo mu maso hawe ni kwo kuzaguhesha umutsima, urinde ugeze ubwo uzasubira mu butaka kuko ari mo wakuwe: uri umukungugu mu mukungugu ni mo uzasubira.” (Itangiriro 3:19). Mu bigaragara ni urupfu rw’umubiri yari imubwiye.
Gupfa ntabwo byaje muri ako kanya kuri Adamu na Eva, ariko kubera icyaha cyabo inyamaswa yo muri iyo ngobyi nayo irapfa (kugira ngo haboneke uruhu bambara bakingira isoni z’ubwambure bwabo), icyo gihe gupfa byahise bigera no ku rubyaro rwabo bihereye kuri Aberi wishwe na mukuru we Kahini. (Itangiriro 3: 21)
Urundi rupfu icyaha cya Adamu na Eva cyazanye, ni urupfu rwo mu Mwuka. Umwuka wabo watandukanye n’Umwuka w’Imana, ubusabane bwabo burangirika. Uru rupfu rwo mu mwuka rwabaye nyuma yo kurya urubuto Imana yari yababujije bagira ubwoba ndetse bagira n’isoni kubera ibyo bari bakoze.
Dusoma ngo “Arayisubiza ati ‘numvise imirindi yawe muri iyi ngobyi, ntinyishwa n’uko nambaye ubusa, ndihisha.’” (Itangiriro 3: 10). Ibi byatumye urupfu rwo mu mwuka n’urupfu rusanzwe bigera no ku babakurikiye bose kugeza n’uyu munsi.
Kuva ku gihe cya Adamu na Eva, ikiremwamuntu cyaciriweho iteka kidafite umurengezi
Mu gitabo cy’Abaroma dusoma ngo, “Imana kubera urukundo n’ubuntu butangaje igira, yohereje umwana wayo Yesu Kristo Yesu kugira ngo akureho itegeko ry’icyaha n’urupfu twari twarazaniwe n’abatubanjirije, kugira ngo noneho atange itegeko ry’Umwuka utanga ubugingo. (Abaroma 8: 2)
Mu byukuri rero gupfa ntibyari byararemewe ibiremwa byose by’Imana, ahubwo kutumvira kw’ikiremwa-muntu kubwo kwica itegeko yari yarahawe n’Imana agakora icyaha, iki cyaha ni cyo cyamukururiye gupfa bituma uru rupfu rukurikirana n’abazamukomokaho bose ndetse n’ibindi biremwa birimo n’inyamaswa na byo bibigenderamo kubera icyaha cya muntu.
kuba Satani yarabarishije umuntu nabi agatuma akora icyaha, ntibyabujije Imana muri kamere yayo yuje urukundo gukomeza gushakisha icyari cyo cyose cyakorwa kugira ngo ubu busabane bwangiritse hagati yayo n’umuntu bwongere busanwe hanyuma bugaruke. Ibi byakozwe mu buryo bwa burundu Imana ibinyujije mu mwana wayo ikunda Yesu Kristo.
“Ariko noneho Kristo Yesu yarazutse, ni we muganura w’abasinziriye, kuko ubwo urupfu rwazanywe n’umuntu kubwo kwica itegeko agakora icyaha, ni nako no kuzuka kw’abapfuye kwazanywe n’umuntu nkuko bazaniwe gupfa na Adamu, ni ko bose bazahindurwa bazima na Kristo Yesu… Umwanzi uzaheruka gukurwaho ni urupfu.” (1 Abakorinto 15:20-26)
Nubwo uru rupfu rutubabaza kenshi rukadutwara abacu dukunda ariko abizera Imana twizera yuko hari umunsi rutazongera kutugiraho ububasha, ni umunsi imbaraga zarwo zizashyirwaho iherezo umuntu yongere kubaho mu mudendezo w’iteka yari yararemewe nkuko byahoze. Amen
Ijambo ry’Imana muritegurirwa na Rejoice Africa Ministries
Hari icyo wifuza kutubwira kuri iri jambo ry’Imana usomye twandikire kuri Email: rejoiceafricam@gmail.com
Ibitekerezo
amen,nizeye ko tuzongera kubonana nabacu twabuze Kanda hano umusubize
UH!!!! NONESE KO MBONA UMWE ASOBANURA KO ADAMU ATARIWE WAZANYE URUPFU AKORESHEJE UMURONGO WA BIBILIYA, NUNDI NAWE AGASOBANURA KO ARI ADAMU WAZANYE URUPFU AKORESHEJE UMURONGO WO MURI BIBILIYA!!! IBYO NIBIKI???? ARIKO MBABAZE IMANA NIZINGAHE?, NONESE KO MUVUGA KO IBYO BIBLE IVUGA BYAHUMETSWE NIMANA, ESE NTAGO ABA ISLAM BASENGA IMANA KUKO BO BAKORESHA KOROAN( NTAGO IMANA YAHUMEKA IBITABO BIBIRI BITANDUKANYE MWIJAMBO RYAYO) KOROAN YABA ARIJAMBO RYANDE? IKINDI NIBAZA, ESE KO ISI IBAYEHO HASHIZE IMYAKA ZA MILION NA ZA MILLION UMUNTU WAPFUYE BWAMBERE AKABA ATARAZUKA NGO TUMUBONE TWEBWE BUYUMUNSI TUKABA TWIZEYE KUZA ZUKA UMUNSI TWAPFUYE, UZAVUKA MU MWAKA WA 10000 NAWE AKABA AZATEGEREZA KUZAZUKA MWUMVA IBYO BIZABA RYARI? UKO NIZERA JYEWE NEMERA KO HABAHO IMBARAGA ZISUMBA IZINDI ZOSE HANO KWISI NDETSE NO MWISANZURE REKA TUZITE (IMANA)100%, ARIKO SINEMERA KUZUKA KWA MUNTU,SINEMERA KO BIBLE ARIJAMBO RYIMANA IMPAMVU NAYIVUZE HEJURU NDAYISUBIRAMO HASI, TWEBWE ABANTU TURIKUNDA NDETSE CYANE NIYO MPAMVU TWUMVA KO TUTAGOMBA KUZIMIRA BURUNDU(GUPFA BYITEKA) KUBERA KO NTAMUNTU UDAPFA KANDI TWIKUNDA CYANE NIYO MPAMVU MUVUGA KO MUZAZUKA!!!! BIBILIYA NIKUSANYIRIZO RYIBITABO BYINSHI BYANDITSWE NABANYABWENGE BAKERA(PHILOSOPHERS) NDABIZI WOWE USOMA IBI NTUZA KWEMERA KO ABANTU BARI MURI BIBLE BOSE ARI ABA PHILOSOPHY, BITEWE NUKO BATEKEREZAGA UKUNTU IBINTU BYABA BYARABAYEHO CG BYAGIYE BIHINDUKA. NONESE NIBA MUVUGAKO NTARUPFU RWAGOMBAGA KUBAHO IYO HATABAHO ICYAHA? ESE KUVUKA BYO BYARIKUBAHO CG NTAKUBYARA BYARI KUBAHO( BIBLE IVUGAKO TUGOMBA KUBYARA TUKOROROKA) NONESE TWARI GUKWIRWAHE IYO HATABAHO GUPFA? NONESE KUKI TWUMVAKO ARITWE TUGOMBA KUBAHO BYITEKA TWENYINE NTABANDI BAGOMBA KUVUKA NGO NABO BABEHO? IBIVUGWA MURI BIBLE NINKUKO NATWE DUFITE IBIVUGWA NUKO BITANDITSWE URUGERO NKO KUVUGA NGO IJAMBO RUNAKA RYATURUTSE KUMUNTU RUNAKA WO MUKINYEJANA RUNAKA NGO BYAGENZE UKU NAKURIYA KA NONGERE MBAZE MURI BIBILIYA HAGARUKAMO IJAMBO NGO MANA YA ISLAEL, MANA YA ISSAC NA YAKOBO, MANA YA ABRAHAM IBYO BINTU BYAVUGWA NIMANA KWELI? TWIBUKE KO NABANYARWANDA BARI BAFITE IMANA(RYANGOMBE) AHA NAWE WUMVE IZO MANA ZITANDUKANYE ZABANTU BATANDUKANYE KANDI ZIVUGWA MURI BIBILIYA IKINDI KIBAZO KUKI HARI ABANTU BUMVAKO BAGOMBA KWIGISHA IMANA ABANDI NKAHO ARIBO YAREMEWE BONYINE ABANDI BATAYIZI NDETSE ITABAREMEWE NDETSE BAKABYISHYURIZWA? NONESE NIBA TWARAREMWE NIMANA TWESE,KUKI HARI ABATAYIZI NABAZI KO BAYIZI KURUSHA ABANDI( ESE UMUNTU YAHABWA UBUGINGO NTAMENYE UWABUMUHAYE? ESE KUKI HARIHO AMADINI ATANDUKANYE KANDI MENSHI CYANE?( BURI IMWE IFITE IGITABO CYAYO KANDI IVUGAKOARIKIMANA) UWAMFASHA GUSOBANUKIRWA NO KUMENYA IMANA KURUSHA UKO NYIZI YABA AKOZE MURAKOZE Kanda hano umusubize
reka ngusubizemuvandi mwe ibyouvuze byose n`ukuri nkukonange byumva ariko nangembaze imperuka izabaho nk`uko wamupadiri agira ati`iri n`iyoberaritagatifu. Kanda hano umusubize
Impamvu abantu bapfa ni uko nta Jambo Imana ivuga ngo rihere, Imana yabwiye adamu ko igiti kiri hagati mu ngobyi ya Eden atagomba kukirya kandi ko umunsi yakiriye no gupfa azapfa, ubwo rero nyuma y'icyaha gupfa ni inkurikizi. Kanda hano umusubize
Iyo muvuga ngo KANAKA yitabye imana cyangwa ngo yavuye mu mubiri,mugwa mu mutego w'aba Philosophers bo muli GREECE batemeraga imana yacu Yehova.Basengaga ibigirwamana byabo.Nibo bahimbye ko mu mubiri wacu harimo ikintu bise ROHO idapfa (immortal Soul).Ntabwo Bible yigisha ko iyo dupfuye hari ikintu gisigara gikora.Ahubwo yigisha ko upfuye atongera kumva cyangwa ngo abe conscious. Soma Umubwiriza/Ecclesiastes 9:10.Dore ingero nyinshi dusoma muli Bible z'abantu bapfuye.ADAMU amaze gukora icyaha,imana yamubwiye ko "azasubira mu gitaka,aho yaturutse" (Genesis 3:19).Ntabwo yamubwiye ngo azava mu mubiri cyangwa ngo azayitaba nkuko amadini abyigisha.Igihe LAZARO yapfaga,YESU yavuze ko "LAZARO YAPFUYE".Ntabwo yavuze ko yitabye imana.Ba Yakobo,ba Daniel,etc...mbere yo gupfa,bavugaga ko bazasanga benewabo "mu gitaka".Ntabwo bavugaga ngo bazabasanga mu ijuru.YESU yavuze ko nta muntu wigeze ajya mu ijuru,aho imana iba (Yohana 3:13).Rwose ntimukigishe ibinyoma.Upfuye yakoreraga imana,atiberaga mu byisi gusa,azazuka ku Munsi wa nyuma (Yohana 6:40).Tujye twigisha ibyo Bible ivuga,aho guhimba tubeshyera imana.Bibabaza imana yacu cyane. Kanda hano umusubize
KOSORA HONO NTAGO INYAMASWA YAPFUYE NGO BAKENYERE URUHU RWAYO.BIBILIYA IVUGA YUKO BAMAZE KURYA URUBUTO AMASO YABO ARAHUMUKA BABONA BAMBAYE UBUSA. NUKO BATERATERANYA IBIBABI BYIMITINI BARABYAMBARA. itangiriro 3 : 7 Kanda hano umusubize
Amen, Nanjye nemera ko Umuntu wese wavuye mu mubiri hari ikindi gihe tuzongera kubonana kandi harahirwa uwapfuye afite IBYIRINGIRO, UKWIZERA N'URUKUNDO. Muri Kiliziya Gatolika; Muri Rozari tugira tuti "Dusabe ingabire yo gupfaneza" Ninayo mpamvu nifuriza uwariwewese Kureka icyatuma agira aho ahurira n'icyaha cyose kitazamutera kurimbuka burundu. DUFATANE URUNANA TWESE TUVUGE TUTI:" NYAGASANI UTWITEHO KANDI UTURWANIRIRE KUKO TWE NTI TWABYISHOBOZA KUBW'INTEGE NKE ZA MUNTU" AMEN. Kanda hano umusubize
Amen, Nanjye nemera ko Umuntu wese wavuye mu mubiri hari ikindi gihe tuzongera kubonana kandi harahirwa uwapfuye afite IBYIRINGIRO, UKWIZERA N'URUKUNDO. Muri Kiliziya Gatolika; Muri Rozari tugira tuti "Dusabe ingabire yo gupfaneza" Ninayo mpamvu nifuriza uwariwewese Kureka icyatuma agira aho ahurira n'icyaha cyose kitazamutera kurimbuka burundu. DUFATANE URUNANA TWESE TUVUGE TUTI:" NYAGASANI UTWITEHO KANDI UTURWANIRIRE KUKO TWE NTI TWABYISHOBOZA KUBW'INTEGE NKE ZA MUNTU" AMEN. Kanda hano umusubize
Amen, Nanjye nemera ko Umuntu wese wavuye mu mubiri hari ikindi gihe tuzongera kubonana kandi harahirwa uwapfuye afite IBYIRINGIRO, UKWIZERA N'URUKUNDO. Muri Kiliziya Gatolika; Muri Rozari tugira tuti "Dusabe ingabire yo gupfaneza" Ninayo mpamvu nifuriza uwariwewese Kureka icyatuma agira aho ahurira n'icyaha cyose kitazamutera kurimbuka burundu. DUFATANE URUNANA TWESE TUVUGE TUTI:" NYAGASANI UTWITEHO KANDI UTURWANIRIRE KUKO TWE NTI TWABYISHOBOZA KUBW'INTEGE NKE ZA MUNTU" AMEN. Kanda hano umusubize
Ariko ntimukabeshye abantu. ntabwo Adam ariwe wazanye urupfu kuko siwe waruremye. nta n' ubwo umuntu apfa kubera ko yacumuye. upfa kubera ko igihe cyawe cyo kubaho cyarangiye. Aha kugira ngo byumvikane neza, nuko n' abakora neza, nabo bapfa. aribyo bajya babaho ubuziraherezo. Imana niyo nyirubuzima, niyo itanga urupfu. Gutegekwa kwa kabiri 32:39 "Nuko mumenye yuko jyewe, jye ubwanjye ari jye Mana, kandi yuko nta yindi mana ifatanya nanjye. Ni jye wica, ni jye utanga ubugingo. Nakomerekeje nijye ukiza, Ntawabasha gukiza uwo mfashe mu kuboko kwanjye." bityo rero,dupfa kubera ko Imana ariyo yabigennye. Kanda hano umusubize
Ibyo uvugisha uwo murongo ntibihuje n'ibyo Bibiliya yigisha kuko Imana itishimira ko abantu bapfa,soma muri Ezekiel18:32 wumve uko havuga, uriya murongo urashaka kuvuga ko Imana igororera abayikorera ubugingo,nabayigomekaho batihana ikabarimbura,soma muri 2Pet :9 wumve uriya murongo wo mu Guteg.32:39 ushaka kuvuga,tujye dusobanura Ibyanditwe twifashije ibindi Byanditwe ago gukoresha philosophia. Kanda hano umusubize
Amen.najye nizerako tuzongera kubona abacu twabuze tubakundaooh maman mana icyo gihe ko gitinze? Kanda hano umusubize


text:
Gusomana ni ubugeni, ni ikintu ukora kikuvuye ku mutima, ukagikora ugikunze, ukumva kikurimo atari ugupfa kwigana abandi ngo upfe gusomana utazi ibyo urimo cyangwa ngo ubikoreshwe utabyishimiye kuko n'ubundi bavuga ngo ‘Urukundo ntiruhatirizwa’.
Niba ukunda gusomana cyangwa ubiteganya ni byiza kumenya uko wakwitwara mu gihe ugiye gusomana n’umukunzi wawe ku buryo bihora bimubera urwibutso akaba atabasha kuzabyibagirwa mu buzima bwe, nk’uko urubuga elcrema rubugaragaza.
Tangira gahoro
Igihe ugiye gusoma umukunzi wawe, tangira buhoro,hera ku munwa we wo hasi uwusiritaho uwawe, ukomereze ku munwa we wo hejuru nabwo uwegereza uwe buhoro buhoro.
Sumbyaho gato uko watangiye
Nyuma yo gutangira buhoro buhoro, ushobora gusumbyaho umuvuduko wabikoreragaho, noneho umunwa wawe ukaba watangira kuwegereza cyane uwe ukamurigata,ugenda wongeramo akagufu.
Ntukibagirwe gukoresha amenyo
Ku bantu benshi gusomana bitangira ndetse bikanasozwa bakoresha iminwa gusa, nyamara gukoresha amenyo bikangura ibyumviro, ugatangira kumva uburyohe muri wowe.
Ntabwo gukoresha amenyo bivuze kuruma mugenzi wawe ahubwo ukoresha amenyo mu kwagaza umunwa wa mugenzi wawe akarushaho kumva utuntu tumwirukanka mu mubiri. Ni nk’ibirungo uba ushyize mu gusomana kuko uko amenyo yawe yagaza umunwa we wo hasi n’uwo hejuru ubisimburanya bizana ibindi byumviro iminwa yanyu mwembi itari kuzana.
Hindura icyerezo cy’umutwe
Ntugomba gutangira gusomana ngo uze kurinda ubwo ubirangiza, utarahindura icyerekezo cy’umutwe.
Uko usomana uba ugomba kugenda uhindura icyerezo cy’umutwe w’uwo murimo gusomana na byo birabafasha mukaryoherwa cyane.
Wikwibanda cyane ku minwa
Igihe usoma umukunzi wawe, ntukibande ku minwa gusa nk’aho nta bindi bice by’umubiri iyo nshuti yawe ifite,ugomba no gusoma mu ijoshi, amatwi, ku matama h’umukunzi wawe,ibice byose by’umubiri bigakanguka nibwo arushaho kuryoherwa.
Kubikora kenshi bituma uhinduka inzobere
Ntushobora kuba inzobere igihe cyose udashyira mu bikorwa ibintu bishya wungutse.
Ntushobora kwizera ko uzasomana neza n’inshuti yawe ku nshuro ya mbere, ariko igihe cyose uzakomeza kubikora uzasigara uri umuhanga mu gusomana ku buryo uwo uzasoma bizamubera urwibutso mu buzima bwe bwose.